DAP dakwa kerajaan PN akan mohon lanjut darurat

Kerajaan Perikatan Nasional (PN) dijangka akan memohon untuk melanjutkan tempoh darurat walaupun ia sepatutnya akan berakhir pada Ogos nanti, kata Setiausaha Agung DAP, Lim Guan Eng.

Guan Eng berkata pentadbiran Perdana Menteri Tan Sri Muhyiddin Yasssin kini berdepan saat sukar ekoran tiada sokongan daripada UMNO dan langkah melanjutkan tempoh darurat hanya satu-satunya jalan yang ada sekiranya tidak mahu melihat kerajaan PN tumbang.

“Itu sekiranya darurat tidak dilanjutkan, kerana ada ura-ura bahawa berikutan kenaikan kes Covid-19, permohonan akan dibuat untuk melanjutkan darurat. Ini terpulang kepada Yang di-Pertuan Agong.

“Ada kemungkinan besar tidak dilanjutkan kerana tidak berkesan untuk mengurangkan kes Covid-19. Bila darurat tamat kena buka Parlimen dan kita semua tahu Muhyiddin tidak ada majoriti,” katanya dipetik dalam portal Utusan Malaysia.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Januari lalu memperkenankan tempoh pelaksanaan darurat hingga 1 Ogos 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Selepas pengisytiharan tersebut, pelbagai pihak mengritik kerajaan PN termasuk rakan komponennya UMNO yang mendesak supaya tempoh tersebut segera ditamatkan.

Mac lalu, Mahkamah Tinggi menolak permohonan tiga wakil rakyat pembangkang, Ahli Parlimen Pulai, Johor, Datuk Seri Salahuddin Ayub (Amanah); Ahli Parlimen Sungai Petani, Kedah, Johari Abdul (PKR) dan Ahli Dewan Undangan Negeri (ADUN) Tebing Tinggi, Perak, Abdul Aziz Bari (DAP) bagi memulakan semakan kehakiman terhadap peranan Perdana Menteri dalam perisytiharan darurat dan penggantungan Parlimen serta Dewan Undangan Negeri (DUN) di seluruh negara.

Mahkamah memutuskan bahawa keputusan Yang di-Pertuan Agong di bawah Perkara 150 (1) dan 150 (2B) Perlembagaan Persekutuan berhubung pengisytiharan darurat tidak boleh dicabar menerusi semakan kehakiman kerana Perkara 150(8) Perlembagaan Persekutuan adalah sah dan berperlembagaan.


Radang jantung: Sweden, Denmark henti beri Moderna kepada remaja

Sweden dan Denmark menghentikan pemberian vaksin Covid-19, Moderna, kepada individu lebih muda susulan kemungkinan berlaku kesan sampingan yang jarang terjadi, seperti miokarditis.

Agensi kesihatan Sweden pada Rabu memaklumkan suntikan Moderna kepada individu yang lahir pada 1991 selepas data menunjukkan peningkatan kes miokarditis dan perikarditis dalam kalangan belia dan dewasa muda setelah divaksinasi.

Keadaan tersebut melibatkan keradangan jantung atau lapisannya.

Hubung kait itu berlaku dengan jelas membabitkan vaksin Moderna Spikevax, terutama setelah suntikan dos kedua,” kata agensi kesihatan itu dalam satu kenyataan, sambil menambahkan bahawa risikonya sangat kecil.

Ketua Epidemiologi Sweden, Anders Tegnell, berkata agensi kesihatan akan terus memantau keadaan itu dengan teliti dan bertindak cepat untuk memastikan bahawa vaksinasi menentang Covid-19 akan sentiasa selamat digunakan dan pada masa sama memberikan perlindungan yang berkesan terhadap penyakit ini.

Di Denmark, individu di bawah usia 18 tahun tidak akan ditawarkan vaksin Moderna sebagai langkah berjaga-jaga, kata pihak berkuasa kesihatan negara ini pada Rabu.

Katanya data dikumpul daripada negara-negara Nordic – Denmark, Norway, Sweden, Finland dan Iceland – menunjukkan terdapat kecurigaan peningkatan risiko keradangan jantung ketika divaksinasi dengan suntikan Moderna, walaupun jumlah kesnya tetap rendah.

Data awal daripada kajian negara-negara Nordik itu telah dihantar kepada Agensi Perubatan Eropah (EMA) dan kini akan dinilai.

Kedua-dua negara itu kini bercadang menggunakan vaksin Comirnaty keluar Pfizer/BioNTech.

Norway sudah mencadangkan vaksin Cominarty kepada anak di bawah umur.

Negara itu menekankan bahawa kesan sampingan yang jarang berlaku mungkin lebih kerap terjadi kepada kanak-kanak lelaki dan belia terutama setelah suntikan kedua.

“Lelaki berusia di bawah 30 tahun juga sepatutnya diberi Cominarty,” kata Ketua Kawalan Jangkitan Institut Kesihatan Awam Norway, Geir Bukholm dalam satu kenyataan.

Pihak berkuasa Finland pula memaklumkan negara itu akan menyatakan keputusan mereka pada Khamis.

EMA meluluskan penggunaan Comirnaty pada Mei, sementara Spikevax diberi kelulusan untuk kanak-kanak berusia lebih daripada 12 tahun pada Julai. – Reuters


Thailand sedia terima pelancong mulai Isnin, kes Covid-19 lebih 9,000

Enam Lapangan Terbang Thailand (AoT) sedang melakukan persiapan terakhir untuk menerima kehadiran pelancong asing apabila negara itu bakal dibuka semula mulai Isnin ini.

Menurut Bangkok Post, sebanyak 30,000 penumpang dijangka bakal tiba di Lapangan Terbang Antarabangsa Suvarnabhumi.

Lima lagi lapangan terbang antarabangsa yang terlibat ialah Don Mueang, Phuket, Chiang Mai, Mae Fah Luang–Chiang Rai dan Hat Yai.

Presiden AoT, Nitinai Sirismatthakarn memaklumkan penyediaan teknologi baharu sudah ditempatkan di enam lapangan terbang tersebut sebagai penyesuaian dengan keadaan norma baharu.

Sementara itu, semua kakitangan lapangan terbang juga sudah diberikan suntikan dos penggalak untuk meningkatkan tahap imuniti bagi mencegah jangkitan Covid-19.

Jelasnya, semua agensi terlibat seperti pejabat kuarantin lapangan terbang, imigresen dan kastam sudah menjalankan latihan khas untuk mencegah penularan virus di pusat pemeriksaan.

Beliau memberitahu, data trafik udara turut menunjukkan lapangan terbang Suvarnabhumi sudah melakukan persediaan laluan untuk menerima kira-kira 440 penerbangan, membabitkan 230 domestik, 110 antarabangsa dan 100 kargo bermula Isnin ini.

“Semua penerbangan itu dianggarkan akan menggunakan hampir 30 peratus kapasiti lapangan terbang itu, dengan kira-kira 30,000 penumpang termasuk 7,000 daripadanya melibatkan penerbangan antarabangsa,” jelasnya.

Katanya, AoT sudah menyediakan lebih 196 kiosk layan diri (CUSS) untuk membantu penumpang mendaftar masuk di lapangan terbang dan 42 kiosk penurunan beg guna biasa (CUBD).

Penumpang boleh mendaftar masuk dalam tempoh enam ke 12 jam sebelum berlepas menggunakan aplikasi syarikat penerbangan itu, serta di kiosk itu juga akan memaparkan kedudukan tempat duduk secara maya bagi memudahkan penumpang memilih tempat duduk dalam pesawat lebih awal dan penumpang boleh menggunakan CUBD untuk pengurusan bagasi mereka.

“Selain itu, AoT turut merancang untuk memindahkan penumpang dari bangunan terminal utama ke bangunan SAT-1 yang baharu dibuka agar sasaran bagi menampung lebih 30 juta penumpang setahun dapat direalisasikan.”

Dalam tempoh 24 jam hari ini Thailand melaporkan 9,224 kes baharu dengan 88 kematian akibat jangkitan Covid-19, menjadikan angka kumulatif di negara itu terus meningkat ke 1.9 juta kes dengan lebih 19,158 orang korban. – Agensi


Ramai pelapis boleh ambil tempat Zuraida, kata Srikandi Bersatu

Langkah Ahli Parlimen Ampang, Datuk Zuraida Kamarudin yang keluar parti dan menyertai Parti Bangsa Malaysia (PBM) sama sekali tidak menjejaskan Bersatu terutama sayapnya, Srikandi.

Ketua Srikandi Bersatu, Datuk Seri Rina Mohd. Harun berkata, ini kerana parti terutama sayap berkenaan mempunyai ramai calon pelapis kepimpinan yang layak untuk diketengahkan.

Malah kata beliau, pihaknya sudah lama bersedia kerana sudah mengetahui keputusan itu lebih awal sebelum Zuraida mengumumkannya secara rasmi menerusi sidang akhbar pada bulan lalu.

“Ini tidak merisaukan kita kerana Bersatu dan Srikandi mempunyai ramai calon pelapis kepimpinan yang layak untuk diketengahkan.

“Daripada sudut parti mahupun Srikandi khususnya, tindakan itu tidak menjejaskan sebarang urusan pentadbiran, itu perkara biasa dalam politik dimana pemimpin datang dan pergi,” katanya.

Beliau berkata demikian dalam sidang akhbar selepas melawat Rumah Kanak-Kanak Mini Ulu Tiram, di Johor Bahru, hari ini.

Pada 26 Mei lalu, Zuraida mengumumkan meletak jawatan sebagai Menteri Perusahaan Perladangan dan Komoditi serta keluar Bersatu untuk sertai Parti Bangsa Malaysia (PBM).

Mengulas lanjut, Rina berkata, tindakan Zuraida meninggalkan Bersatu hanya diikuti sekumpulan kecil ahli lain.

“Semasa beliau (Zuraida) keluar Bersatu, saya kira mungkin ada beberapa yang ikut dan mereka itu memang sudah bersama dengan beliau ketika dia menyertai Bersatu dahulu.

“Jumlahnya tidak besar tetapi adalah beberapa orang yang kita tahu,” ujar Menteri Pembangunan Wanita, Keluarga dan Masyarakat itu. – Artikel Kredit SatuBerita


MUDA bukan sebahagian dalam kerajaan campuran: Puad

Parti Parti Ikatan Demokratik Malaysia (MUDA) bukanlah sebahagian dalam kerajaan campuran ketika ini, kata Datuk Dr Mohd Puad Zarkashi.

Puad yang juga Ahli Majlis Tertinggi UMNO itu berkata ia bukan isu yang perlu diperbesarkan kerana MUDA mempertikaikan isu pengampunan terhadap Datuk Seri Najib Razak, ia memandangkan parti dipimpin Syed Saddiq Syed Abdul Rahman bukan sebahagian dalam kerajaan campuran.

Justeru, Puad berkata tiada keperluan untuk mendesak MUDA meminta maaf seperti yang digesa terhadap Parti Amanah sebelum ini yang turut membangkitkan isu sama.

Mohd Puad berkata, ini kerana, MUDA bukan rakan gabungan dalam Kerajaan Perpaduan.

“Tidak perlu minta maaf macam parti AMANAH. UMNO tidak akan tersinggung dengan MUDA.

“Parti MUDA turut bantah pengampunan Najib. MUDA siang-siang lagi cakap tidak akan minta maaf pada UMNO,” kata dalam hantaran di Facebook.

MUDA dalam kenyataan hari ini menyatakan pendirian supaya Lembaga Pengampunan menolak permohonan pengampunan dikemukakan ke atas Najib.

Kenyataan menerusi Jawatankuasa Eksekutif Pusat MUDA memberitahu parti itu akan menentang sebarang usaha ke arah pengampunan Najib.

Jawatankuasa itu menyifatkan Najib sebagai “kleptokrat” kerana membawa kesusahan kepada negara, dan pengampunan terhadapnya akan memberi mesej salah kepada rakyat Malaysia.

Terdahulu dalam isu pengampunan Najib, UMNO mendesak Amanah supaya meminta maaf kerana mempertikaikan isu permohonan pengampunan UMNO yang dibuat bagi membebaskan Najib yang sedang menjalani hukuman penjara.


Lelaki bunuh 6 sedang berpesta hari jadi sebelum tembak diri sendiri

Seorang lelaki membunuh enam individu, termasuk teman wanitanya, sebelum menembak diri sendiri ketika sambutan parti hari jadi di Colorado Springs, Amerika Syarikat (AS) pada pagi Ahad waktu tempatan.

Polis yang tiba sejurus menerima maklumat mengenai bunyi tembakan menemukan mayat enam individu dan seorang lagi yang cedera parah tetapi meninggal dunia selepas tiba di hospital.

Bagaimanapun, kanak-kanak yang berada di dalam kenderaan di taman yang disediakan khusus untuk karavan, tidak dicederakan.

“Suspek, teman lelaki salah seorang mangsa memandu ke penempatan itu, berjalan dan masuk ke dalam karavan sebelum melepaskan tembakan ke arah individu yang berpesta hari jadi sebelum menembak dirinya.

“Rakan, keluarga dan kanak-kanak berada di luar karavan untuk meraikan hari jadi ketika kejadian tembakan itu berlaku,” kata kenyataan Jabatan Polis Colorado Spring.

Freedi Marques, 33, yang meninggalkan parti itu lebih kurang jam 10,30 malam berkata ibu mertuanya adalah salah seorang daripada mangsa.

Selepas tengah malam, dia menerima panggilan telefon daripada anak salah seorang mangsa yang menangis sambil memberitahu sesuatu yang buruk telah berlaku. – Agensi


Skandal LCS: Anwar sokong cadangan Bersatu tubuh RCI

Cadangan Bersatu agar satu Suruhanjaya Siasatan Diraja (RCI) ditubuhkan bagi menyiasat skandal perolehan kapal tempur pesisir (LCS) turut disokong Datuk Seri Anwar Ibrahim.

Ketua Pembangkang itu berpendirian cadangan yang dibawa Bersatu agar RCI dibentuk adalah langkah terbaik bagi merungkai kepincangan dalam skandal perolehan kapal tidak siap tersebut, ia juga memastikan agar pihak bertanggungjawab dibawa ke muka pengadilan.

“Saya tidak cenderung membahas lagi kerana saya mahu tindakan diambil. Fakta sudah terlalu jelas, bukan masanya untuk bahas.

“Kalau BERSATU cadangkan RCI, ia patut RCI yang membabitkan semua kerana mengapa nak pilih satu dua projek.

“Pilih semua projek. Pilih semua pimpinan termasuk Anwar pun tidak mengapa.

“Kalau yang mana melakukan kecurangan dari segi rasuah, orang ini patut ditolak dan tidak harus dijadikan calon pada pilihan raya akan datang,” katanya dipetik laporan BH semasa sidang media di Pulau Pinang malam tadi.

Terdahulu, Ketua Penerangan Bersatu, Datuk Wan Saiful Wan Jan pada Rabu menyerahkan satu memorandum kepada Yang di-Pertuan Agong di Istana Negara bagi menyatakan pendirian parti tersebut agar satu RCI dibentuk menyiasat skandal LCS.

Wan Saiful menyifatkan ia satu lagi skandal terbesar yang menyebabkan duit rakyat hangus begitu sahaja tanpa ada satu kapal siap lagi, malah beliau memberitahu Menteri dari Bersatu akan menyokong usaha tersebut.

“Kes ini adalah kes besar yang telah mengambil sejumlah besar dana rakyat.

“Kami juga akan mencadangkan menteri dari Bersatu menyokong idea daripada parti lain untuk memulakan RCI mengenai perkara ini,” katanya.

Minggu lalu, Jawatankuasa Kira-Kira Negara (PAC) membentangkan laporannya mengenai perolehan LCS kepada Dewan Rakyat, yang menonjolkan banyak kelemahan dalam projek itu.

Projek itu telah diluluskan pada 2011 semasa era pentadbiran Barisan Nasional-UMNO, ketika itu Datuk Seri Najib Razak menjadi Perdana Menteri dan Presiden UMNO, Datuk Seri Ahmad Zahid Hamidi pula memegang jawatan Menteri Pertahanan.

PAC dalam laporannya baru-baru ini mendedahkan projek LCS diberikan oleh kerajaan kepada syarikat Boustead Naval Shipyard (BNS) secara rundingan terus, dan kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Pengerusi PAC, Wong Kah Woh, mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


AS hantar kapal perang ke Kepulauan Paracel

Setiausaha Negara Amerika Syarikat (AS) Antony Blinken sekali lagi menegaskan komitmen negaranya untuk mempertahankan angkatan bersenjata Filipina daripada serangan di Laut China Selatan, di bawah perjanjian pertahanan bersama selama 70 tahun.

Penegasan Blinken dibuat tatkala meraikan ulang tahun kelima keputusan tribunal antarabangsa yang menolak tuntutan China untuk memperluaskan wilayah kedaulatannya ke atas Laut China Selatan.

Pada masa sama AS menghantar kapal pemusnah peluru berpandu USS Benfold belayar berhampiran Kepulauan Paracel di barat laut Laut China Selatan hari ini.

Ketegangan di wilayah Laut China Selatan, yang turut dituntut Brunei, Malaysia, Taiwan, Filipina dan Vietnam, memuncak tahun ini apabila Manila menuduh Beijing menakut-nakutkan pengawal pantainya, selain menghantar ‘militan maritim’ untuk mengepung kapal nelayan Filipina.

Blinken mengatakan bahawa AS boleh meminta pakatan pertahanan bersama AS-Filipina sekiranya berlaku tentera China bertindak terhadap aset Filipina di rantau ini.

“Kami juga menegaskan bahawa serangan bersenjata terhadap tentera Filipina, kapal awam, atau pesawat udara di Laut China Selatan akan mengundang komitmen pertahanan bersama AS di bawah Artikel IV Perjanjian Pertahanan Bersama AS-Filipina 1951,” katanya.

Blinken juga meminta Beijing ‘mematuhi kewajipannya berdasarkan undang-undang antarabangsa (dan) menghentikan tindakan provokatif’ di Laut China Selatan.

Pada 2016 lalu Mahkamah Timbang Tara di The Hague menolak tuntutan China ke atas Laut China Selatan, sambil menegaskan China telah melanggar kedaulatan Manila melalui aktiviti seperti pembinaan pulau di zon ekonomi eksklusif Filipina (EEZ).

Beijing bagaimanapun menolak keputusan pengadilan itu dan terus membangun dan memperkukuhkan kedudukan ketenteraannya di Laut China Selatan.

China mendakwa AS dan negara-negara lain meningkatkan ketegangan di rantau ini dengan mengirim kapal perang mereka ke sana yang melanggar kedaulatannya.

Washington bagaimanapun menegaskan kehadiran angkatan lautnya di Laut China Selatan menyokong kebebasan pelayaran di bawah undang-undang maritim antarabangsa.

Memperkukuhkan pendiriannya, AS menghantar kapal pemusnah peluru berpandu USS Benfold melakukan pelayaran bebas operasi navigasi (FONOP) berhampiran Kepulauan Paracel hari ini, kata Armada ke-7 Tentera Laut AS dalam satu kenyataan.

Kepulauan Paracel yang dirujuk China sebagai rangkaian Xisha, turut dituntut oleh Vietnam dan Taiwan, tetapi Beijing sudah mengawalnya sejak 1970-an

Jurucakap Tentera Laut AS, Leftenan Mark Langford pelayaran USS Benfold itu adalah sebagai mencabar tuntutan ketiga-tiga negara ke atas Kepulauan Paracel.

“Pelayaran bebas ini untuk menegakkan hak dan menggunakan lautan yang sah mengikut undang-undang antarabangsa. Ia sekali gus mencabar larangan yang tidak sah dikenakan oleh China, taiwan dan Vietnam,” katanya. – Agensi


Kes positif Covid-19 selepas Aidilfitri mula meningkat sedikit: Data KKM

Jangkitan harian Covid-19 dalam tempoh 24 jam semalam (Isnin, 9 Mei 2022) – tujuh hari selepas sambutan Aidilfitri – meningkat sedikit berbanding dalam tempoh sama pada Ahad, lapor Kementerian Kesihatan (KKM).

Dalam tempoh itu, KKM mengesan 2,246 jangkitan baharu, meningkat berbanding 2,153 kes pada Ahad, menjadikan jumlah kumulatif positif sebanyak 4,461,135 kes – ketiga tertinggi dalam kalangan negara-negara ASEAN selepas Vietnam dan Indonesia.

Daripada jumlah kes baharu itu, 1,574 melibatkan penerima dos penggalak vaksin Covid-19; lengkap dua dos (433 kes); individu tidak divaksinasi (203 kes); dan belum lengkap vaksinasi (36 kes).

Kes baharu itu melibatkan 1,708 individu berusia antara 18 hingga 59 tahun, diikuti 214 kes (60 tahun dan ke atas); 191 kes (0 hingga 4 tahun); dan 133 kes (12 hingga 17 tahun).

Seramai 2,433 pesakit telah sembuh semalam menjadikan kumulatif kes pulih mencecah 4,403,183 pesakit, manakala 22,368 kes lagi masih aktif.

Daripada jumlah kes aktif itu, 21,230 pesakit menjalani kuarantin di rumah; 1,065 dimasukkan ke hospital; empat ditempatkan di PKRC; dan 69 pesakit dirawat di unit rawatan rapi (ICU) dengan 39 daripadanya memerlukan alat bantuan pernafasan.

Laman sesawang CovidNOW yang dikemas kini pagi ini menunjukkan Johor, Kedah, Kelantan, Negeri Sembilan, Pahang, Perak, Perlis, Sabah, Sarawak dan Selangor, merekodkan peningkatan jangkitan harian semalam.

Sepuluh negeri kekal mencatat jumlah kumulatif positif melebihi 200,000 kes. Berikut adalah pecahan kumulatif positif bagi setiap negeri sejak 1 Januari 2020 hingga 9 Mei 2022:

Sementara itu, KKM juga memaklumkan satu kematian di hospital akibat komplikasi Covid-19 dilaporkan di Kedah, dalam tempoh 24 jam semalam.

Sejak pesakit pertama meninggal dunia akibat Covid-19 dilaporkan di negara ini pada Mac 2020 hingga semalam, kumulatif kematian meningkat kepada 35,584 kes, termasuk 7,533 kematian di luar fasiliti kesihatan.

Sementara itu, tiada kluster baharu Covid-19 dilaporkan semalam. Sehingga kini, sebanyak 68 daripada 7,010 kluster Covid-19, masih aktif.

Pecahan kes berkaitan Covid-19 di setiap negeri sehingga 9 Mei 2022.


Isu harga ayam belum selesai, isu daging babi pula dibawa bincang ke Kabinet esok

Jika sebelum ini isu kenaikan harga ayam menjadi tumpuan, kini kerajaan campuran Pakatan Harapan (PH)-Barisan Nasional (BN) akan menumpukan bagi menangani kenaikan harga babi pula.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub mengumumkan cadangan untuk mengawal kestabilan harga daging babi, menjelang Tahun Baru Cina pada 22 Januari depan, akan dibawa untuk perbincangan mesyuarat kabinet esok.

Perkara itu diumumkan selepas mesyuarat Kementerian Perdagangan Dalam Negeri dan Kos Sara Hidup (KPDN) dengan Kementerian Pertanian dan Keterjaminan Makanan (MAFS) hari ini.

“MAFS dan KPDN akan memastikan rantai bekalan makanan kekal stabil demi kesejahteraan rakyat,” kata Salahuddin dalam satu hantaran di Facebooknya.

Dalam mesyuarat tersebut, MAFS diwakili oleh Timbalan Menterinya, Chan Foong Hin.

Salahuddin berkata mesyuarat itu adalah yang pertama dihadirinya setelah hari pertama bekerja pada tahun baru 2023.

Sementara itu, Chan berkata dia telah mendengar berkaitan kegusaran pelbagai pihak berkenaan kestabilan bahan makanan menjelang Tahun Baru Cina, termasuk isu bekalan dan kos daging babi, dalam lawatan ke Sabah baru-baru ini.

“Kementerian-kementerian kami akan meneruskan kerjasama bagi memastikan rantai bekalan makanan kekal stabil supaya kesejahteraan rakyat terus terjamin,” katanya.

Terdahulu, isu harga ayam mendapat perhatian orang ramai selepas Menteri Ekonomi, Rafizi Ramli mencadangkan supaya rakyat berhenti daripada membeli ayam sekiranya harga makanan asas itu terlalu mahal di pasaran.


Omicron sudah jadi varian dominan di Afrika Selatan

Virus Covid-19 merebak lebih cepat berbanding sebelum ini di Afrika Selatan, kata presiden negara itu, sekali gus menjadi petunjuk cara varian Omicron baharu memacu wabak itu, tetapi terdapat tanda awal bahawa Omicron mungkin menyebabkan jangkitan kurang serius berbanding serangan varian lain.

Penyelidik di kompleks hospital utama di Pretoria melaporkan bahawa pesakit mereka yang menghidap Covid-19 mengalami keterukan yang rendah daripada yang pernah mereka rawat sebelum ini.

Malah ada juga yang memaklumkan kebanyakan pesakit mereka yang dijangkiti Covid-19 dimasukkan atas sebab lain dan tidak mempunyai simptom virus yang mula dikesan di China.

Varian Omicron hanya ditemukan bulan lalu, dan lebih banyak kajian diperlukan sebelum pakar boleh memberitahu lebih banyak fakta mengenainya.

Dr Emily Gurley, seorang penyelidik kesihatan awam di Sekolah Kesihatan Awam Johns Hopkins berkata adalah tidak mengejutkan jika benar bahawa varian Omicron tidak memberikan jangkitan teruk, namun beliau tidak pasti sama ada kesimpulan sedemikian boleh terus dibuat.

Tanpa maklumat lebih lanjut, dunia bertindak balas terhadap Omicron dengan mengenakan sekatan meluas terhadap negara tertentu, khususnya di Afrika.

Pemimpin dunia yang dituduh bertindak balas terlalu perlahan atau lemah pada awal penularan wabak Covid-19 kini tidak sabar-sabar lagi mengambil tindakan, walaupun beberapa pakar mempersoalkan sama ada sekatan perjalanan adalah tindak balas yang sesuai.

Varian Omicron telah merebak dengan pantas dan telah dikesan di lebih 30 negara di enam benua setakat ini. Pegawai kesihatan dan penyelidik mengatakan bahawa ia boleh menjadi bentuk virus yang paling menular dan ia tidak lama lagi boleh menggantikan varian Delta yang muncul tahun lalu sebagai varian dominan.

Omicron turut mencetuskan kebimbangan bahawa dunia yang tidak sabar untuk bangkit semula daripada peneritaan dan kesusahan akibat pandemik selama dua tahun, boleh sekali lagi berdepan kitaran penyakit, penutupan dan penderitaan ekonomi.

Britain semalam melaporkan jangkitan Omicron semakin meningkat menjadi 336 kes.

Denmark pula melaporkan 261 kes, empat kali ganda berbanding pada Jumaat dengan media tempatan melaporkan penyebaran mungkin berlaku pada satu acara melibat pelajar sekolah menengah.

Britain dan Denmark mengambil tindakan luar biasa dengan melakukan sejumlah besar penjujukan genom bagi sampel virus, untuk menunjukkan bahawa banyak kes Omicron di negara lain tidak dapat dikesan.

Di Afrika Selatan, saintis telah memaklumkan bahawa Omicron sudah menjadi varian dominan dan pandemik itu mula meningkat semula. Sebulan lalu, negara itu hanya melaporkan purata 300 kes varian itu seharin, namun pada Jumaat dan Sabtu lalu, jumlah itu meningkat kepada lebih 16,000 kes. – Agensi


Raja-Raja Melayu bincang pelantikan PM Kesembilan, isu negara hari ini

Tumpuan massa hari ini terarah ke Istana Negara apabila Raja-Raja Melayu dijadual mengadakan pertemuan bagi membincangkan isu semasa negara, khususnya berhubung pelantikan Perdana Menteri Malaysia Kesembilan.

Perbincangan Khas Raja-Raja Melayu itu dijadual bermula jam 2.30 petang, dipengerusikan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, menurut Bernama.

Tumpuan dijangka terarah kepada perbincangan bagi melantik seorang Ahli Dewan Rakyat yang mendapat sokongan majoriti untuk dilantik sebagai Perdana Menteri selaras dengan Perkara 43(2)(a), Perlembagaan Persekutuan.

Ia berikutan keputusan Tan Sri Muhyiddin Yassin meletak jawatan sebagai Perdana Menteri pada 16 Ogos lalu.

Semalam, sesi menghadap Yang di-Pertuan Agong berlangsung secara berperingkat membabitkan 114 Ahli Parlimen daripada Barisan Nasional (BN), Perikatan Nasional (PN), Gabungan Parti Sarawak (GPS) serta Ahli Parlimen Bebas.

Ahli Parlimen daripada Pakatan Harapan (PH) dan sekutunya setakat semalam tidak menerima panggilan menghadap Agong.

Pada sesi menghadap itu, Yang di-Pertuan Agong mendengar sendiri Ahli Parlimen yang secara bergilir-gilir menyembah maklum secara lisan sokongan kepada calon Perdana Menteri, dan mengesahkan akuan bersumpah (SD) menamakan seorang calon Perdana Menteri yang dihantar ke Istana Negara Rabu lepas.

Berdasarkan kenyataan parti-parti utama dan Ahli Parlimen sehingga semalam, nama Datuk Seri Ismail Sabri Yaakob merupakan calon Perdana Menteri bagi menggantikan Muhyiddin, manakala PH kekal mencalonkan Datuk Seri Anwar Ibrahim.

Al-Sultan Abdullah sebelum ini menitahkan Perdana Menteri yang dilantik perlu mengemukakan segera usul undi percaya di Dewan Rakyat secepat mungkin bagi menentukan keabsahan jawatan beliau.

Seri Paduka juga mengingatkan ketua dan wakil parti-parti politik yang menang seharusnya menghulurkan tangan untuk bekerjasama dengan pihak yang tidak berjaya dan bersedia untuk bekerja dalam satu pasukan demi mengharmonikan suasana.


RON97 naik 1 sen, RON95 dan diesel kekal

Harga runcit petrol RON97 mengalami kenaikan 1 sen kepada RM4.84 berbanding RM4.83 seliter bagi tempoh bermula esok sehingga 29 Jun ini.

Sementara bagi harga runcit petrol RON95 dan diesel kekal pada harga RM2.05 seliter serta RM2.15 seliter.

Kementerian Kewangan dalam satu kenyataan memaklumkan, harga runcit produk petroleum secara mingguan itu mengikut formula Automatic Pricing Mechanism (APM).

Menurut kementerian itu, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

Namun, harga pasaran sebenar bagi kedua-dua produk meningkat melebihi harga paras siling yang ditetapkan.

Harga runcit mengikut formula APM bagi RON95 dan diesel meningkat lebih 10 sen berbanding had harga siling yang ditetapkan.

“Kerajaan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Kerajaan kaji tangga gaji minimum bela nasib pekerja

Kerajaan sedang mengkaji semula kadar gaji minimum bagi memastikan ia kekal relevan dalam keadaan sosio ekonomi semasa.

Perdana Menteri, Tan Sri Muhyiddin Yassin berkata, kerajaan sentiasa prihatin berhubung isu gaji minimum dan berusaha membela hak pekerja dengan lebih baik.

“Saya berharap dan menyeru agar semua pihak yang ingin menyuarakan pendapat dan cadangan berkenaan isu ini mengambil bahagian dalam platform yang disediakan,” katanya dalam perutusan sempena Hari Pekerja 2021 yang disiarkan di televisyen hari ini.

Kajian semula itu katanya, adalah antara usaha yang diambil kerajaan yang menggariskan tiga strategi utama sejak setahun lalu bagi membantu golongan pekerja berdepan kesukaran akibat pandemik Covid-19.

Katanya, strategi pertama ialah mengekalkan pekerjaan, strategi kedua melindungi hak pekerja manakala strategi ketiga mencipta peluang pekerjaan.

Muhyiddin berkata, kerajaan juga dalam proses menambah baik dan meminda undang-undang perburuhan terutamanya Akta Kerja 1955 dengan meluaskan skop pemakaiannya kepada semua pekerja dalam sektor swasta tanpa mengira had gaji, memanjangkan cuti bersalin kepada 90 hari dan pemberian cuti paternity selama tiga hari.

Selain itu katanya, amalan kerja akan ditambah baik dan pelaksanaan kehidupan yang lebih seimbang (work life balance) melalui pengurangan waktu bekerja mingguan daripada 48 jam kepada 45 jam selain memperkenalkan aturan kerja fleksibel.

Dalam usaha mengurangkan jumlah pengangguran, beliau turut menyentuh usaha yang dilaksanakan kerajaan termasuk perkhidmatan pekerjaan dan pemadanan kerja melalui Portal Perkhidmatan Pekerjaan Negara (MYFutureJobs), pusat sehenti UpskillMalaysia dan program Short-term Employment Program atau MySTEP.

Di bawah program MySTEP, seramai 30,377 telah berjaya mendapat pekerjaan sejak diperkenalkan sehingga 16 April lepas.

Muhyiddin berkata, bagi mengurangkan kebergantungan terhadap pekerja asing dan meningkatkan bilangan pekerja mahir dalam negara, kerajaan melalui Perbadanan Tabung Pembangunan Kemahiran akan memperkenalkan Dasar Pinjaman Boleh Ubah Program Pinjaman Latihan Kemahiran bagi peringkat Diploma Lanjutan Kemahiran Malaysia.


GPS tak hantar jentera bantu kerajaan campuran pada PRN, hantar wakil sahaja

Tiada jentera akan dihantar Gabungan Parti Sarawak (GPS) untuk membantu parti dalam kerajaan campuran semasa kempen Pilihan Raya Negeri (PRN) di enam negeri pada 12 Ogos ini.

Premier Sarawak, Tan Sri Abang Johari Abang Openg berkata tidak akan membantu secara langsung kempen jentera kerajaan campuran tetapi akan menghantar wakil bagi mengiringi calon parti Kerajaan Perpaduan di enam negeri itu pada hari penamaan calon, 29 Julai ini.

Beliau berkata, lima menteri dan enam timbalan menteri daripada GPS yang berada dalam kabinet Persekutuan pula akan membantu menerusi tugas mereka di kementerian masing-masing.

“Kita (GPS) tidak akan menghantar jentera kempen, tetapi kita ada 11 wakil dalam kabinet Persekutuan yang akan membantu rakan-rakan parti Kerajaan Perpaduan.

“Fadillah (Datuk Seri Fadillah Yusof) sebagai Timbalan Perdana Menteri pastinya memikul tanggungjawab untuk seluruh negara, Datuk Tiong (Datuk Seri Tiong King Sing) Menteri Pelancongan Malaysia tentunya mahu memberi tumpuan kepada sektor pelancongan misalnya memastikan Langkawi terus menjadi lokasi tumpuan di negara ini.

“Nancy (Datuk Seri Nancy Shukri) pula memberi tumpuan kepada kebajikan seluruh negara, manakala Datuk Rubiah Wang sebagai Timbalan Menteri Kemajuan Desa dan Wilayah akan memainkan peranan sesuai dengan tanggungjawab kementeriannya,” katanya dipetik laporan BH.

GPS terdahulu mengadakan Mesyuarat Majlis Pimpinan Tertinggi di Pusat Konvensyen Borneo Kuching (BCCK) bagi membincangkan berhubung PRN di enam negeri.

Abang Johari yang juga Pengerusi GPS berkata, faktor lain pihaknya tidak menghantar jentera kempen adalah mereka kurang arif dengan isu di Semenanjung.

“Tetapi kita mahu membawa mesej (menerusi menteri dan timbalan menteri) perkara penting yang perlu ditekankan ialah perlunya semua negeri itu memiliki kerajaan negeri yang stabil,” katanya.

Selain Fadillah, empat lagi Ahli Parlimen GPS berjawatan Menteri ialah Datuk Seri Alexander Nanta Linggi, Datuk Seri Tiong King Sing, Datuk Seri Nancy Shukri dan Datuk Aaron Ago Dagang.

Enam Timbalan Menteri pula, Datuk Rubiah Wang, Datuk Hanifah Hajar Taib, Datuk Hasbi Habibullah, Datuk Seri Huang Tiong Sii, Lukanisman Awang Sauni dan Datuk Wilson Ugak Kumbong.


Bali kekal zon merah walaupun kes Covid-19 di Indonesia turun

Pulau pelancongan utama di Indonesia, Bali, masih lagi diketagorikan sebagai zon merah Covid-19 walaupun jumlah jangkitan di wilayah itu semakin turun dalam beberapa minggu kebelakangan.

Data daripada Pasukan Khas Covid-19 Republik Indonesia menunjukkan enam daripada sembilan daerah di Bali masih lagi dianggap berisiko tinggi pada peringkat nasional.

Daerah berkenaan adalah Badung, Klungkung, Karangasem, Tabanan, Buleleng, dan bandar Denpasar, mengikut data berkenaan.

Wilayah itu masih diletakkan di bawah protokol perintah Pemberlakukan Pembatasan Kegiatan Masyarakat (PPKM) Tahap 4, yang mengenakan sekatan ketat bagi mengelak penularan Covid-19.

Kuarantin kendiri yang longgar di kalangan pesakit Covid-19 di Bali dikatakan sebagai alasan peningkatan penularan jangkitan, sekali gus menyebabkan mereka diarah menjalani kuarantin di pusat khas di wilayah itu.

Pegawai kesihatan Bali berkata kewujudan pusat kuarantin itu membantu mengurangkan penularan kes di Bali yang sekarang ini kekal sekitar 6,371 kes sehari, berbanding sehingga 13,000 kes kira-kira sebulan lalu.

Sementara itu dalam tempoh 24 jam, Indonesia merekodkan 5,436 jangkitan baharu – jumlah kes paling rendah sejak 4 Jun lalu – menjadikan keseluruhannya 4,079,267 kes positif.

Sebanyak 568 pesakit pula dilaporkan meninggal dunia menjadikan keseluruhan kes kematian akibat Covid-19 di negara itu meningkat kepada 132,491 kes.

Walaupun, kadar jangkitan Covid-19 di negara itu menunjukkan perkembangan baik, namun pemerintah Indonesia mengekalkan PPKM, khususnya di wilayah yang jumlah kes masih tinggi.

Bagaimanapun, perintah PPKM di beberapa wilayah lain, seperti Jakarta yang menunjukkan penurunan ketara kes Covid-19, dilonggarkan, termasuk membenarkan pembukaan semula sesi persekolahan secara bersemuka di 600 sekolah rendah dan menengah. – Agensi


Zahid patut buang Menteri UMNO tak letak jawatan: Ku Li

Veteran UMNO, Tengku Razaleigh Hamzah mahu Presiden UMNO, Datuk Seri Ahmad Zahid Hamidi memecat Menteri dan Timbalan Menteri UMNO yang tidak meletak jawatan mereka kerana tidak setia kepada parti.

Gesaan itu dibuat pada masa Zahid kini terpalit dengan kontroversi pakatan bersama Presiden PKR, Datuk Seri Anwar Ibrahim selepas tular klip audio perbualan mereka.

“Saya fikir mereka (Menteri UMNO) tidak menunjukkan disiplin. Mereka tidak menunjukkan kesetiaan yang sempurna.

“Jadi kalau saya, mereka akan dikeluarkan dan tidak mahu mereka kembali,” kata beliau dipetik portal Malaysian Insight.

Tengku Razaleigh menyifatkan keberadaan Menteri dan Timbalan Menteri UMNO dalam kabinet kerajaan Perikatan Nasional tidak menyumbang kepada kemenangan parti dalam menghadapi pilihan raya umum ke-15 (PRU15) nanti.

“Mereka diberikan kerja dan mereka mahu terus kekal di situ. Ada antara mereka fikir lebih baik jadi menteri daripada tidak ada apa-apa.

“Bukan mereka saja yang akan kalah. Kita (Umno) pun akan jatuh sama,” katanya lagi.

Zahid sebelum tular klip audio berbual dengan Anwar semasa Perhimpunan Agung UMNO 2020 (PAU) lalu mendesak Menteri dan Timbalan Menteri UMNO meletak jawatan bagaimanapun sebaliknya yang berlaku apabila mereka enggan selepas mendapat nasihat Perdana Menteri Tan Sri Muhyiddin Yassin.


Mahkamah AS buktikan pemimpin tak amanah, seleweng wang 1MDB

Keputusan Mahkamah Persekutuan Amerika Syarikat (AS) yang mendapati seorang bekas pegawai Goldman Sachs, Roger Ng bersalah dalam kes 1Malaysia Development Berhad (1MDB) menunjukkan pegawai dan pemimpin utama kerajaan Malaysia ketika itu, tidak amanah.

Bekas Perdana Menteri Tan Sri Muhyiddin Yassin berkata perbicaraan Ng mendedahkan bukti-bukti mengenai penyelewangan 1MDB yang melibatkan pegawai dan pemimpin utama kerajaan Malaysia pada ketika itu.

“Bagaimana tidak amanahnya mereka menyeleweng berbilion ringgit wang 1MDB yang sepatutnya digunakan untuk membiayai pelaburan strategik dan melaksanakan projek pembangunan ekonomi negara.

“Wang ini sebaliknya digunakan untuk memperkayakan diri sendiri dan kroni,” katanya dalam kenyataan malam ini.

Pengerusi Perikatan Nasional (PN) itu berkata beliau telah menentang perbuatan jenayah mereka sejak daripada awal dan akan terus berjuang menghalang kumpulan kleptokrat ini daripada kembali berkuasa.

Muhyiddin juga yakin mahkamah di Malaysia akan meberikan keadilan kepada rakyat Malaysia dalam kes 1MDB.

“Saya percaya mahkamah di negara kita juga akan memberikan keadilan kepada seluruh rakyat Malaysia dalam kes 1MDB yang masih dalam prosiding. Perbicaraan kes ini mesti disegerakan agar keadilan segera dicapai,” katanya.

Beliau mengulas keputusan juri Mahkamah Persekutuan Brooklyn, New York, AS yang terdiri daripada enam lelaki dan enam wanita, membuat keputusan bahawa Ng disabitkan dengan kesalahan rasuah dan pertuduhan rasuah lain berkaitan penyelewengan dana pelaburan 1MDB.

Dia berdepan hukuman penjara selama 30 tahun tetapi tempohnya mungkin lebih singkat.

Ng bagaimanapun kekal bebas dengan bon jaminan AS$20 juta, sementara Hakim Daerah AS Margo Brodie tidak menetapkan tarikh hukuman dilaksanakan.

Peguam Negara AS, Breon Peace, dalam kenyataannya menyifatkan keputusan mahkamah tersebut sebagai suatu kejayaan kepada rakyat Malaysia.

Bekas ketua perbankan pelaburan di Malaysia, Ng adalah satu-satunya pegawai Goldman yang dibicarakan di AS berkaitan skandal kewangan terbesar dalam sejarah dunia membabitkan dana 1MDB.

Juri mendengar hampir dua bulan berhubung bukti rasuah dan sogokan berjumlah puluhan juta dolar yang didakwa didalangi penjenayah dalam buruan Low Taek Jho atau lebih dikenali sebagai Jho Low.

Penyelewengan itu termasuk pembiayaan mewah untuk batu permata yang dikaitkan dengan isteri bekas Perdana Menteri Malaysia Datuk Seri Najib Razak – Datin Seri Rosmah Mansor – karya seni, kapal layar dan hartanah.

Pihak pendakwa raya Malaysia dan AS mendakwa bahawa sekurang-kurangnya AS$4.5 bilion (RM18.8 bilion) dicuri daripada 1MDB, dana yang ditubuh oleh Najib pada tahun 2009 bagi membiayai program-program di Malaysia.

Najib hilang kuasa selepas kerajaan Barisan Nasional (BN) pimpinannya kalah pada Pilihan Raya Umum 2018, yang melihat pembangkang ketika itu menggunakan isu 1MDB sebagai subjek utama kempen mereka.

Kerajaan Pakatan Harapan kemudiannya memfailkan sebanyak 42 pertuduhan jenayah terhadap Najib, yang membawa kepada sabitan bersalah dan hukuman penjara 12 tahun kepada beliau pada Julai 2020 atas pendakwaan berkaitan penyelewengan wang daripada sebuah anak syarikat 1MDB, SRC International Sdn Bhd.

Najib kini bebas dengan jaminan sementara proses rayuan beliau berjalan dan juga menghadapi pertuduhan lain yang melibatkan 1MDB.


RM1.045 trilion jumlah hutang terkini ditanggung kerajaan

Jumlah hutang terkini yang ditanggung kerajaan adalah sebanyak RM1.045 trilion setakat Jun tahun ini.

Dalam jawapan bertulis Menteri Kewangan Tengku Datuk Seri Zafrul Tengku Abdul Aziz, jumlah hutang tersebut meliputi 63.8 peratus daripada keluaran dalam negara kasar (KDNK) dan menegaskan kerajaan komited dalam membayar kadar faedah mengikut jadual pembayaran ditetapkan.

“Sehingga akhir-Jun 2022, sebanyak RM19.8 bilion telah dibelanjakan bagi tujuan pembayaran faedah ke atas hutang terkumpul kerajaan persekutuan.

“Kerajaan sentiasa komited dalam memastikan pembayaran faedah dilakukan mengikut jadual yang ditetapkan.

“Bayaran khidmat hutang ini diperuntuk sebagai item tanggungan T13 iaitu salah satu perbelanjaan tanggungan yang diberi keutamaan terlebih dahulu daripada item perbelanjaan yang lain, seperti yang termaktub di bawah Perkara 98(1)(b) Perlembagaan Persekutuan iaitu segala caj hutang adalah di bawah tanggungan kerajaan persekutuan,” katanya dalam jawapan bertulis kepada Dewan Rakyat bertarikh 20 Julai.

Zafrul juga menjelaskan sebanyak RM43.1 bilion, atau 18.4 peratus, daripada anggaran jumlah hasil Putrajaya, diperuntukkan untuk bayaran khidmat hutang kerajaan persekutuan untuk 2022.

Soalan berhubung hutang hutang negara itu ditanya oleh Ahli Parlimen Padang Serai, Karupaiya Mutusami.

Awal minggu ini, Zafrul memberi jaminan bahawa kedudukan fiskal negara masih kukuh dan hutang kerajaan persekutuan masih terkawal.

Jelasnya, kerajaan kekal berdisiplin tinggi dan tidak pernah gagal membayar faedah dan hutang matang walaupun telah melalui beberapa siri krisis kemelesetan ekonomi dan kewangan.

Dilaporkan bahawa pada akhir Jun 2022, pinjaman luar pesisir berjumlah RM29.4 bilion, manakala hutang berkanun menyumbang 60.4 peratus daripada KDNK.

Akta Pinjaman Luar Negeri 1963 memperuntukkan pinjaman luar pesisir tidak melebihi RM35 bilion dan Akta Interim bagi Pembiayaan Kerajaan (Penyakit Coronavirus 2019 (Covid-19)) (Pindaan) 2021 menetapkan had berkanun hutang kerajaan tidak boleh melebihi 65 peratus daripada keluaran dalam negara kasar (KDNK).


Bajet 2023: KPM harap kadar baharu RMT bantu pelajar susah dipertimbang

Kadar baharu Rancangan Makanan Tambahan (RMT), peranti untuk guru dan infrastruktur bagi sekolah pendidikan khas, antara permohonan yang dikemukakan Kementerian Pendidikan (KPM) kepada Kementerian Kewangan (MOF) untuk dimasukkan dalam Bajet 2023 yang akan dibentangkan 7 Okt ini.

Menteri Kanan Pendidikan Datuk Dr Radzi Jidin berkata pihaknya berpandangan kadar RMT perlu disemak semula memandangkan kadar RM2.50 pada masa kini dilihat sudah lama tidak disemak dan peningkatan kos yang perlu ditanggung pengusaha kantin, lapor Bernama.

“Kita mohon supaya kadar RMT dilihat semula, ditambah baik kerana kita sedar di luar sana ramai pengusaha kantin yang sampaikan tentang perkara ini kepada kita, itu merupakan satu perkara yang kita mohon untuk dipertimbangkan oleh MOF dalam bajet.

“Bila berlaku peningkatan kos itu antara perkara yang mereka (pengusaha kantin) sampaikan bahawa jumlah ini kecil dan impaknya lebih ketara untuk sekolah yang murid tak ramai, kalau ramai buffer lebih besar. Sekolah dengan murid tak ramai dengan kadar tersebut ini yang lebih terkesan,” katanya kepada media selepas Majlis Wadah Aspirasi Menteri Kanan Pendidikan di sini hari ini.

Radzi berkata KPM juga berharap agar permohonan peranti untuk guru dapat dipertimbangkan untuk dimasukkan dalam Bajet 2023 memandangkan sistem pendidikan negara sedang bergerak ke arah digitalisasi.

“Sebelum ini kita lihat kakitangan awam yang lain umumnya ada disediakan ‘workstation’ atau komputer riba kepada mereka kalau yang bekerja di pejabat, namun begitu dalam konteks guru ini, tiada peranti atau komputer disediakan.

“Bila bercakap tentang digitalisasi kita ambil kira semua pihak termasuk komponen paling utama iaitu guru-guru,” katanya.

Dalam pada itu, Radzi berkata KPM juga berharap agar kerajaan dapat memberi perhatian terhadap keperluan murid bekeperluan khas terutamanya melibatkan infrastruktur sekolah pendidikan khas yang dilihat ketinggalan jauh berbanding negara lain.

“Kita sedar pendidikan khas ini ada jurang dengan negara yang lebih terkedepan dan kita masih jauh sebab itu kita mohon peruntukan untuk lonjakkan pendidikan khas ini ke tahap yang lebih tinggi.

“Jika dahulu kadang-kadang sekolah berkeperluan khas ini tak banyak infrastruktur, ada empat infrastruktur khas itu minimum, jadi ini merupakan satu daripada komponen yang kita minta lihat diberi perkara khusus,” katanya.


Keputusan Rizab Persekutuan AS dorong ringgit dibuka lebih tinggi

Susulan keputusan Rizab Persekutuan (Fed) Amerika Syarikat (AS) menaikkan kadar faedah sebanyak 75 mata asas, nilai ringgit yang dibuka pagi ini terus meningkat tinggi berbanding dolar AS, kata peniaga.

Mata wang tempatan menokok nilai berbanding dolar kepada 4.3970/3995, pada jam 9 pagi tadi, daripada penutupan Rabu pada 4.4120/4150.

Ketua Ekonomi Bank Islam Dr Mohd Afzanizam Abdul Rashid berkata Fed menaikkan kadar faedah kepada antara 1.50 peratus dan 1.75 peratus semasa mesyuarat Jawatankuasa Pasaran Terbuka Persekutuan (FOMC) malam tadi.

“Kini terdapat lebih kejelasan akan keputusan Fed yang menunjukkan mereka mahu fokus kepada memerangi inflasi. Berdasarkan unjuran terbaru mereka, Kadar Dana Fed dijangka mencapai 3.50 peratus menjelang akhir tahun dan ini bermakna 175 mata asas lagi akan diumumkan pada baki tahun 2022,” katanya kepada Bernama.

Pada 2023, Kadar Dana Fed boleh mencapai antara 3.75 peratus dan 4.00 peratus, manakala pada 2024 ia mungkin turun kepada 3.25 peratus hingga 3.50 peratus, katanya.

Mohd Afzanizam berkata kadar kenaikan kadar faedah akan perlahan pada masa hadapan dan mereka mungkin mahu menghentikannya buat seketika pada 2023.

Justeru, ia menambah ini sepatutnya melegakan pasaran bahawa Fed komited untuk membawa pendirian dasar monetari mereka ke dalam zon sekatan yang boleh membawa kepada penyederhanaan dalam kadar inflasi.

Susulan daripada keputusan Fed, beliau berkata aset berisiko seperti pasaran ekuiti menyokong keputusan itu dengan barometer utama — S&P 500 melantun semula sebanyak 1.46 peratus untuk ditutup pada 3,789.99 mata manakala sekuriti Perbendaharaan AS dua tahun dan 10 tahun, masing-masing meningkat sebanyak 24 dan 19 mata asas untuk ditutup pada 3.19 peratus dan 3.28 peratus.

Sementara itu, ringgit diniagakan kebanyakannya lebih tinggi berbanding sekumpulan mata wang utama.

Mata wang tempatan itu meningkat nilainya berbanding dolar Singapura kepada 3.1697/1720 daripada penutup Rabu 3.1732/1758, mengukuh berbanding yen Jepun kepada 3.2750/2773 daripada 3.2815/2840 dan menambah nilai berbanding euro kepada 4.5962/5988 daripada 4.6277/6309 sebelumnya.

Bagaimanapun, ia turun berbanding pound Britain kepada 5.3542/3573 daripada 5.3323/3360 pada penutup Rabu. – Bernama


Zahid sakit belakang pula, hujahan lisan kes rasuah tertangguh lagi

Prosiding mahkamah membabitkan penghujahan lisan kes Datuk Seri Ahmad Zahid Hamidi yang berdepan 47 pertuduhan pecah amanah, rasuah dan pengubahan wang haram dana Yayasan Akalbudi, ditangguhkan lagi setelah Presiden UMNO itu dimasukkan ke hospital untuk prosedur kecederaan tulang belakang, pagi ini.

Pihak pendakwaan diketuai Datuk Raja Rozela Raja Toran, memaklumkan kepada mahkamah bahawa pihaknya masih ingin meneruskan hujahan kerana sudah terlalu banyak penangguhan diberikan, sebelum meminta mahkamah memanggil doktor memberikan prognosis dan menjelaskan keadaan Zahid.

Beliau juga mencadangkan tertuduh mengikuti penghujahan berkenaan secara dalam talian.

Penghujahan lisan kes Presiden UMNO itu sepatutnya didengar mulai hari ini dan 6 hingga 9 September depan, setelah pihak pendakwaan menutup kesnya pada 19 Mac lalu.

Bagaimanapun ketika prosiding bermula pagi ini, peguam bela, Hisyam Teh Poh Teik, yang mewakili Zahid memberitahu mahkamah anak guamnya tidak dapat hadir pagi ini kerana perlu menjalani prosedur ‘pain intervention’.

Memetik laporan media tempatan mahkamah diberitahu bahawa Zahid mengalami kecederaan itu akibat terjatuh dan berada dalam kesakitan sekiranya duduk terlalu lama.

“Beliau sudah berada di bawah jagaan pihak hospital sejak Ahad lalu,” katanya sambil menambah Zahid akan menjalani prosedur itu pagi ini di sebuah hospital swasta.

Hakim Collin Lawrence Sequerah meminta pihak pembelaan memanggil doktor berkenaan untuk hadir ke mahkamah hari ini bagi menerangkan kecederaan dan prosedur terbabit sebelum menetapkan satu tarikh lain.

Beliau berkata, sapina akan dikeluarkan kepada doktor berkenaan agar beliau hadir bagi menjelaskan prosedur yang akan dijalankan terhadap Zahid serta tempoh masa yang diperlukan sebelum tertuduh benar-benar pulih.

“Mahkamah tidak boleh membenarkan sebarang penangguhan lagi dan akan memanggil doktor berkenaan menjelaskan keadaan kesihatannya serta prosedur yang akan dijalankan,”kata hakim.

Sebelum ini Mahkamah Tinggi menetapkan penghujahan lisan kes Zahid didengar selama enam hari bermula 5, 6, 9, 11, 13 dan 24 Ogos.

Bagaimanapun ia ditangguh ke hari ini 24 Ogos 2021, setelah pejabat seorang daripada peguamnya terdedah kepada jangkitan Covid-19.

Peguam Hamidi Mohd Noh yang turut mewakili bekas Timbalan Perdana Menteri itu, memaklumkan penangguhan berkenaan berikutan beberapa staf di pejabatnya disahkan positif Covid-19.

Zahid, 68, berdepan 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan wang berjumlah puluhan juta ringgit milik Yayasan Akalbudi.

Presiden UMNO itu didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.

Kesalahan mengikut Seksyen 409 Kanun Keseksaan itu didakwa dilakukan antara 13 Januari 2014 dan 11 Januari 2016.

Bagi lapan pertuduhan rasuah, Zahid dituduh menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn. Bhd.

Suapan itu sebagai dorongan kepadanya atas kapasiti selaku Menteri Dalam Negeri pada ketika itu untuk membantu syarikat terbabit mendapatkan projek MyEG, membekalkan cip pasport serta menyediakan perkhidmatan pusat sehenti di Pakistan dan Nepal.

Pertuduhan dikemukakan mengikut Seksyen 16(a) Akta SPRM 2009 yang memperuntukkan hukuman penjara sehingga 20 tahun dan denda tidak kurang daripada lima kali nilai suapan atau RM10,000 mana lebih tinggi, jika disabitkan kesalahan.

Presiden UMNO itu juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 2016 dan 2018.

Dia didakwa mengikut Seksyen 4(1)(a) Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dipenjarakan sehingga 15 tahun dan denda tidak kurang daripada lima kali ganda jumlah atau nilai hasil aktiviti haram atau RM5 juta, mana lebih tinggi jika sabit kesalahan.


Tarif elektrik kekal hingga 2024

Kerajaan telah bersetuju mengekalkan kadar tarif elektrik semasa bagi pengguna domestik di Semenanjung Malaysia untuk tempoh kawal selia bermula pada 1 Februari 2022 hingga 31 Disember 2024 di bawah mekanisme Peraturan Berasaskan Insentif (IBR).

Suruhanjaya Tenaga (ST) berkata kadar tarif ini yang telah digunakan sejak 1 Januari 2014 apabila mekanisme IBR diperkenalkan sebagai dasar baru dalam penetapan tarif elektrik dan keputusan itu juga terpakai kepada pengguna komersial dan industri, lapor Bernama.

“Bagi tempoh 1 Julai 2021 hingga 31 Disember 2021, berlaku peningkatan dalam kos bahan api dan kos penjanaan lain sebanyak RM1.67 bilion, ekoran daripada kenaikan harga arang batu yang tinggi di pasaran sehingga mencecah AS$200 per tan.

Oleh itu di bawah mekanisme Pelepasan Kos Tidak Seimbang (ICPT) yang disemak setiap enam bulan, kerajaan turut memutuskan pelaksanaan pelarasan tarif elektrik bagi tempoh 1 Februari hingga 30 Jun 2022.

Ini termasuk pemberian rebat 2 sen/Kilowatt jam (kWj) dikekalkan kepada semua pengguna domestik dan tiada surcaj dikenakan dan untuk itu, tiada kenaikan tarif elektrik kepada pengguna domestik di Semenanjung.

Selain itu menurut ST, surcaj 3.70 sen/kWj dikenakan kepada semua pengguna bukan domestik seperti komersial dan industri.

“Bagi mengekalkan pemberian rebat dan tanggungan kos surcaj ICPT sepenuhnya kepada semua pengguna domestik, kerajaan telah memperuntukkan dana Kumpulan Wang Industri Elektrik sebanyak RM715 juta untuk menanggung kos tersebut,” jelasnya.

Menurut ST lagi di bawah mekanisme ICPT, kos bahan api dan kos penjanaan elektrik akan disemak setiap enam bulan dan dilepaskan kepada pengguna elektrik dalam bentuk rebat atau surcaj bergantung kepada penjimatan atau peningkatan kos yang terlibat.

“Kenaikan harga arang batu yang tinggi di pasaran menyebabkan kos penjanaan elektrik meningkat sebanyak 45 peratus dan memberi impak yang besar kepada tarif elektrik di Semenanjung kerana 59 peratus sumber penjanaan adalah arang batu.

“Peningkatan harga bahan api arang batu adalah di luar kawalan kerajaan kerana ia adalah berasaskan harga pasaran global,” katanya.

Sebagai langkah untuk meminimumkan kesan kenaikan bil elektrik disebabkan oleh surcaj ICPT, para pengguna elektrik di Semenanjung digalakkan melanggan Tarif Elektrik Hijau (GET) iaitu bekalan elektrik daripada sumber Tenaga Boleh Baharu (TBB) supaya dapat menikmati pengecualian daripada surcaj ICPT elektrik untuk tempoh setahun, kata ST.

ST berkata pelanggan GET akan turut memiliki Sijil Tenaga Diperbaharui (REC) yang akan dapat membantu bagi memenuhi komitmen amalan alam sekitar, sosial dan tadbir urus (ESG) dan menyokong agenda Tenaga Boleh Baharu negara.

Selain itu, pengguna boleh memanfaatkan Program Skim Pemeteran Tenaga Bersih (NEM) bagi membantu mengurangkan kos bil elektrik, katanya.

ST berkata pengguna turut digalakkan untuk melaksanakan langkah-langkah penggunaan elektrik dengan cekap antaranya melaksanakan audit penggunaan tenaga, membeli peralatan elektrik yang mempunyai penarafan 5-Bintang yang memberikan lebih banyak penjimatan elektrik, memastikan suis ditutup apabila tidak digunakan dan menggunakan peralatan elektrik dengan lebih cekap.


Sulaiman nafi letak jawatan, masih Ketua Menteri Melaka

Selepas spekulasi Ketua Menteri (KM) Melaka bakal disingkir tersebar, Datuk Seri Sulaiman Md Ali akhirnya tampil buat kali pertama selepas berdiam diri menafikan dakwaan tersebut.

Sulaiman dalam satu kenyataan menegaskan masih KM Melaka yang sah dan membidas cubaan pihak tertentu yang tidak dinamakannya yang cuba mengganggu kestabilan pentadbirannya.

“Saya ingin menegaskan bahawa saya masih Ketua Menteri Melaka dan akan terus berkhidmat dengan sehabis baik dan sedaya upaya selagi mana dikehendaki oleh pucuk pimpinan.

“Saya menafikan dakwaan bahawa saya telah meletakkan jawatan sebagai Ketua Menteri Melaka. Ini adalah dakwaan yang berniat untuk mengganggu gugat kestabilan Kerajaan Negeri Melaka yang saya terajui selepas Pilihan Raya Negeri (PRN) Melaka ke-15,” katanya.

Beliau berkata isu penyingkirannya tidak wajar dibangkitkan semula pada ketika UMNO sedang membuat persiapan untuk merampas kerusi Parlimen yang mereka hilang semasa Pilihan Raya Umum Ke-14 (PRU-14) lalu.

“Isu sebegini tidak sepatutnya timbul terutamanya ketika UMNO dan Barisan Nasional (BN) negeri Melaka sedang fokus memperkukuhkan usaha dan tenaga untuk merampas kembali kerusi Parlimen yang telah hilang semasa PRU-14 lalu.

“Keterbukaan saya mendengar pandangan ahli-ahli politik negeri Melaka bukanlah suatu kelemahan, sebaliknya ia adalah kekuatan bagi menghasilkan keputusan yang terbaik,” katanya lagi.

Sulaiman turut menyeru semua ahli UMNO supaya fokus mengukuhkan parti dan memenangi PRU akan datang daripada bermain politik.

Kenyataannya itu beberapa hari selepas khabar angin mula tersebar yang mendakwa dia terpaksa meletakkan jawatan ketua menteri.

Sebelum ini, khabar angin yang sama turut tersebar mendakwa terdapat langkah untuk menggulingkan Sulaiman oleh seorang lagi pemimpin parti, yang dikatakan sedang mengintai jawatan KM Melaka.

Walaupun dia tidak memegang sebarang jawatan kanan dalam UMNO Melaka, pucuk pimpinan parti telah memilih Sulaiman untuk menerajui negeri itu semula selepas BN muncul pemenang Pilihan Raya Negeri (PRN) Melaka November tahun lepas.

Sulaiman mengangkat sumpah sebagai KM Melaka ke-13 di Pejabat Yang Dipertua Negeri Melaka pada 21 Nov tahun lepas, selepas BN memenangi PRN Melaka.

Ini merupakan kali kedua Sulaiman dilantik sebagai KM Melaka selepas pertama kali dilantik ke jawatan berkenaan pada 9 Mac 2020, menggantikan Adly Zahari yang dilantik KM Melaka ke-11 pada 11 Mei 2018.


Vaksin buatan China mungkin boleh digunakan secara meluas, kata Dr Mahathir

Kerajaan perlu menimbang untuk menggunakan vaksin buatan China secara meluas kepada rakyat dan tidak terlalu bergantung kepada bekalan vaksin Pfizer atau AstraZaneca yang diketahui bekalannya agak terhad, kata bekas Perdana Menteri Tun Dr Mahathir Mohamad.

Dr Mahathir berkata krisis pandemik Covid-19 di China sudah pulih selepas mereka menggunakan vaksin buatan sendiri walaupun memiliki jumlah rakyat lebih banyak berbanding Malaysia dan kerajaan mungkin boleh mengambil langkah membeli vaksin dari negara besar tersebut.

“Kalau kita ambil kira negara China dengan 1.4 bilion orang, tak nampak masalah besar bermakna mereka menggunakan vaksin buatan mereka tak mungkin mereka dapat Pfizer atau AstraZaneca.

“Tentu digunakan vaksin buatan China, apa yang kita lihat ialah keadaan di China tidak seperti di India. Jadi mungkin vaksin mereka itu boleh digunakan secara meluas,” kata beliau semasa wawancara bersama Agenda Daily.

Jelas Dr Mahathir lagi, China juga dapat menghasilkan vaksin lebih cepat dan banyak, ia sekaligus dapat menangani masalah kekurangan vaksin yang dihadapi negara ketika ini yang terlalu bergantung kepada dua pengeluar vaksin Covid-19 tersebut.

“Dan negara China ini dapat keluarkan vaksin dengan lebih cepat, lebih banyak… jadi kita kena guna vaksin China ini.

“Waktu ini kita tak tahu vaksin itu bagi perlindungan selama berapa lama, kita tak tahu, negara China pun tak tahu… Dia (China) dah gunakan vaksin itu hampir lapan bulan nampak tak ada lah berlaku wabak menjadi lebih teruk umpamanya macam di Malaysia,” katanya lagi.

Menurut Dr Mahathir, vaksin Pfizer dan AstraZaneca menjadi rebutan negara kaya, ia menjadi punca kelewatan vaksin yang diterima negara dan menyebabkan orang ramai masih belum dapat disuntik kerana perlu menunggu giliran.

“Jadi kita perlu guna vaksin dari China kalau tak cukup daripada Pfizer dan AstraZaneca yang mana negara kaya semua bolot untuk mereka tak bagi kepada kita.

“Jadi kita patut guna vaksin daripada China dan juga daripada Rusia,” ujarnya lagi.

Kerajaan juga perlu memperbanyakkan jenis vaksin dan mempercepatkan suntikan bagi mengurangkan jumlah jangkitan baharu yang setiap hari meningkat, katanya lagi.

“Jadi kita perbanyakkan vaksin percepatkan suntikan, itu satu cara kita kurangkan kes baharu.

“Kerana di Britain selepas mereka menggunakan vaksin, walaupun belum sampai ‘herd immunity’ tetapi jumlah kes baharu berkurang dengan cukup banyak,” katanya lagi.

Februari lalu, Malaysia menerima bekalan vaksin Sinovac pertama dari China sebanyak 300,000 dos untuk digunakan orang ramai.

Terdahulu pada Januari, Kementerian Kesihatan Malaysia (KKM) menandatangani dokumen Terms Sheet dengan dua syarikat pembekal Pharmaniaga Lifescience Sdn. Bhd. (PLS) dan Duopharma (M) Sdn. Bhd. yang akan membekalkan vaksin dari China da Rusia.

Syarikat PLS akan membekalkan sebanyak 12 juta dos COVID-19 CORONAVAC, SARS-COV-2 Vaccine (Vero Cell) Inactivated yang dihasilkan oleh Sinovac Life Science Co. Ltd.

Manakala, Syarikat Duopharma (M) Sdn. Bhd. pula akan membekalkan sebanyak 6.4 juta dos vaksin Sputnik V yang dihasilkan oleh Gamaleya Research Institute of Epidemiology and Microbiology di Rusia.


Nak rampas Selangor perlukan PAS, Bersatu tak perlu: Noh

UMNO dan Barisan Nasional (BN) memerlukan kerjasama dengan PAS sekiranya mahu memastikan Selangor dapat dirampas semula daripada Pakatan Harapan (PH), kata Tan Sri Noh Omar.

Pengerusi BN Selangor itu berkata pertolongan daripada PAS lebih penting berbanding Bersatu di Selangor, oleh sebab itu Muafakat Nasional (MN) perlu diteruskan di negeri tersebut jika mahu memastikan kejayaan untuk memenangi Selangor pada pilihan raya umum depan nanti.

“Kerana itu kita di Selangor, cara terbaik ialah dengan MN. Sebab itu kita dengan PAS negeri hubungan kita baik.

“Kita harap pucuk pimpinan UMNO, PAS tolong tengok… Selangor ini lain dari lain. Politik ini lain negeri, lain cara,” katanya semasa wawancara dengan Utusan Mlaysia.

UMNO dan BN kali terakhir memerintah Selangor pada 2007 sebelum dirampas Pakatan Harapan 2008 dan kekal sehingga hari ini.

Untuk rekod, ketika ini, PH memegang 41 daripada 56 kerusi Dewan Undangan Negeri (DUN) di Selangor.

Bersatu memegang enam kerusi, UMNO dengan lima kerusi, Pejuang dengan tiga kerusi dan PAS satu kerusi.

Berhubung kerjasama dalam MN, Noh berkata Presiden UMNO, Datuk Seri Ahmad Zahid Hamidi sudah dimaklumkan berhubung langkah untuk mengekalkan kerjasama MN, namun sekiranya gagal jika PAS masih mahu bersama Perikatan Nasional (PN) mereka tiada pilihan lain lagi.

“Kalau di Selangor Umno dan PAS masih nak bertembung saya bimbang dua-dua akan habis. Kena cari formula jangan bertembung.

“Kita harap semangat MN di Selangor kita akan teruskan, tapi kalau PAS nak dengan PN kita tak ada pilihan. Jangan esok-esok berlaku pertembungan nak salahkan Umno,” katanya lagi.

Berhubung kerjasama dengan Bersatu, Noh yang juga pengerusi UMNO Selangor berkata pihaknya terikat dengan keputusan Perhimpunan Agung UMNO (PAU) untuk tidak lagi bekerjasama dengan parti itu.

Kerjasama PAS-UMNO kini dipersimpangan selepas masing-masing memutuskan untuk bertanding secara solo dalam Pilihan Raya Negeri (PRN) Melaka lalu dengan PAS memilih PN, sementara UMNO kekal dengan gabungan mereka BN.


Polis tahan dua beradik samun wartawan semasa hari raya

Polis menahan dua beradik bagi membantu siasatan kes samun membabitkan seorang penyampai berita televisyen di Damansara Perdana, semalam.

Timbalan Ketua Polis Daerah Petaling Jaya Supt Ku Mashariman Ku Mahmood berkata lelaki dan wanita berusia 31 dan 24 tahun itu ditahan kira-kira 4.30 petang tadi di Puncak Alam, lapor Bernama.

Beliau berkata semakan mendapati lelaki berkenaan mempunyai enam rekod lampau berkaitan kes dadah dan 15 rekod jenayah orang dikehendaki polis berkaitan dadah manakala wanita itu pula tidak mempunyai sebarang rekod jenayah.

Menurutnya pihaknya merampas beberapa barang kes yang dipercayai hasil kejadian samun termasuk sebuah kereta yang digunakan suspek dalam kes itu.

“Kedua-dua suspek akan dibawa ke Mahkamah Petaling Jaya esok bagi permohonan reman untuk melengkapkan siasatan mengikut Seksyen 394 Kanun Keseksaan kerana melakukan samun sehingga mendatangkan kecederaan,” katanya dalam kenyataan hari ini.

Ku Mashariman berkata dalam kejadian kira-kira 3.40 petang semalam, pengadu yang merupakan seorang lelaki berusia 30-an mendapati kereta miliknya yang diletak di tepi jalan berhampiran kawasan Damansara Perdana sedang dipecah oleh seorang suspek.

Beliau berkata suspek yang telah menendang cermin di bahagian penumpang hadapan kereta telah mengambil beg milik pengadu mengandungi komputer riba serta barangan peribadi lalu melarikan diri setelah menyedari kehadiran pengadu.

Pengadu telah mengejar suspek lalu berlaku pergelutan dan beg milik pengadu telah terjatuh dari kereta suspek.

Katanya pengadu telah mengalami kecederaan ringan dan kerugian dianggarkan RM500.

Terdahulu, tindakan pengadu cuba mengejar dan menangkap suspek ketika cuba melarikan diri telah tular menerusi satu rakaman video berdurasi 30 saat yang dirakam dan dimuat naik pengguna laman sosial TikTok yang kebetulan berada di tempat kejadian.


Bursa Malaysia dibuka rendah

Bursa Malaysia dibuka pada 5.71 mata lebih rendah pagi ini, mengambil petunjuk daripada prestasi lemah semalaman Wall Street pada Jumaat lalu.

Pada jam 9.05 pagi, indeks penanda aras FTSE Bursa Malaysia KLCI (FBM KLCI) merosot kepada 1,419.27 daripada 1,424.98 pada penutup urus niaga Jumaat.

Indeks utama itu memulakan urus niaga pada 1,423.83, turun 1.15 mata, menurut Bernama.

Pergerakan harga di pasaran secara menyeluruh adalah negatif, menyaksikan kaunter rugi mengatasi kaunter untung 294 berbalas 69, manakala 194 kaunter tidak berubah, 1,840 tidak diniagakan dan sembilan yang lain digantung.

Jumlah dagangan adalah sebanyak 154.40 juta unit bernilai RM54.99 juta

Naib Presiden Penyelidikan Ekuiti Rakuten Trade Sdn Bhd Thong Pak Leng berkata dengan bursa tempatan kini berada dalam zon terlebih jual, beliau berpendapat indeks FBM KLCI akan pulih semula dalam masa terdekat dan menjangkakan ia berada dalam aliran julat 1,420-1,435 hari ini.

“Kegiatan memburu saham berharga murah kemungkinan muncul dalam saham berkaitan teknologi dan telekomunikasi berikutan jualan besar pada Jumaat lepas.

“Bagaimanapun, kaunter minyak dan gas mungkin berhadapan beberapa tekanan jualan apabila harga minyak mentah Brent merosot kepada US$86 setong berikutan kebimbangan kemelesetan global,” katanya.

Dalam kalangan saham wajaran tinggi, Petronas Gas melonjak 12 sen kepada RM16.54, MISC tidak berubah pada harga RM6.94, Maybank dan TNB susut dua sen setiap satu menjadi RM8.67 dan RM8.68, Public Bank dan CIMB turut merosot satu sen, masing-masing mencatatkan RM4.33 dan RM5.38.

Sementara itu, Petronas Chemicals lemah tujuh sen kepada RM8.28 dan Hong Leong Bank turun 18 sen kepada RM20.50.

Bagi saham aktif, Aimflex naik setengah sen menjadi 15.5 sen, HB Global menambah 1.5 sen kepada 12 sen, MAG Holdings tidak berubah pada 17.5 sen sementara MQ Technology dan Velesto Energy turun setengah sen setiap satu kepada 3.0 sen dan 12.5 sen.

Di papan indeks, Indeks FBM Emas susut 35.65 mata kepada 10,161.73, FBM 70 lemah 59.78 mata menjadi 12,372.01, Indeks FBMT 100 kerugian 41.70 mata kepada 9,891.92, Indeks FBM Emas Syariah menguncup 42.20 mata menjadi 10,196.0 dan FBM ACE kehilangan 45.98 mata kepada 4,720.65.

Mengikut sektor, Indeks Tenaga turun 15.68 mata untuk mencapai paras 696.96, Indeks Perladangan merosot 2.72 mata kepada 6,761.99, Indeks Perkhidmatan Kewangan menguncup 36.64 mata kepada 16,231.93 dan Indeks Produk dan Perkhidmatan Perindustrian lemah 1.55 mata kepada 170.65.


Sudah tiba masa UMNO bertanding atas bendera sendiri atau masih BN? soal Azalina

Susulan keputusan buruk selepas enam Pilihan Raya Negeri (PRN) baru-baru ini, Datuk Seri Azalina Othman Said mempersoalkan sama ada UMNO perlu bertanding atas bendera sendiri atau masih kekal atas logo Barisan Nasional (BN) pada pilihan raya akan datang.

Ketua Penerangan UMNO melontarkan persoalan tersebut ekoran penolakan orang Melayu terhadap parti itu selepas bersama kerajaan campuran yang dibentuk dengan Pakatan Harapan (PH)-DAP, malah wujud spekulasi konflik dalaman ekoran prestasi PRN pada 12 Ogos lalu.

“Izinkan saya untuk melontarkan persoalan ini, adakah sudah tiba masanya untuk UMNO bertanding atas tiket UMNO pada pilihan raya akan datang atau masih lagi di bawah bendera BN, ataupun di bawah BN dengan gabungan baharu?” katanya dalam kenyataan, hari ini.

Azalina yang juga Menteri di Jabatan Perdana Menteri (Undang-Undang dan Reformasi Institusi) berkata, memang mudah untuk mendesak Pengerusi BN, Datuk Seri Ahmad Zahid Hamidi mengundur diri selepas UMNO mengalami kekalahan pada pilihan raya, tetapi pada waktu sama, BN adalah satu institusi.

“Kenapa segala-galanya diletakkan di bahu pengerusi, walhal bukan pengerusi yang bertanding pada PRN lalu. Paling penting sebenarnya, dalam mana-mana pilihan raya, formula kemenangan ambil kira faktor calon, pengundi serta cabaran.

“Apa yang perlu kita ubah bukan presiden, tetapi cara bagaimana kita bekerja dan menggerakkan kempen kita,” katanya.

Azalina berkata, antara cabaran utama yang UMNO dan BN masih ketinggalan ialah peperangan saraf di platform digital, memandangkan pendekatan konvensional bersemuka tidak lagi menjadi tunjang utama kempen.

“Kempen sebenar adalah di platform digital. BN sendiri perlu faham dan akur bahawa kita menghadapi defisit pengetahuan dan penguasaan platform digital pada ketika pihak lawan berbelanja tanpa had menggunakan platform itu bagi mempengaruhi pengundi.

“Kita tidak ada peraturan mahupun undang-undang yang boleh menyekat propaganda tanpa had pihak lawan menggunakan dana yang begitu banyak di platform digital kerana penyedia platform berpangkalan di luar negara.

“Melangkah ke hadapan, BN perlu bersedia untuk berubah menjadi parti yang lebih mahir dan memiliki pengetahuan menguasai teknologi digital dan Kerajaan Perpaduan juga perlu bersedia dengan penguasaan perang saraf di platform digital,” katanya.

Azalina berkata, beliau membaca dengan teliti semua pandangan dan teguran dilontarkan semua pihak, sama ada dari dalam parti mahupun luar parti sejak UMNO BN mengalami kekalahan pada PRN lalu.

“Inilah amalan demokrasi dalam parti yang mana setiap ahli boleh memberi pandangan, tetapi dalam konsep demokrasi juga, ada calon kalah dan ada yang menang dalam pilihan raya. Sudah tentu kita tahu dan faham realiti ini.

“Memang mudah untuk menuding jari terutama apabila kita kalah. Dalam pilihan raya, kalah satu undi tetap kalah dan menang satu undi, tetap menang. Mungkin kita boleh beri contoh, jika kita kalah ketika bertanding untuk jawatan Yang Dipertua PIBG (Persatuan Ibu Bapa dan Guru), usahlah kita bakar dan runtuhkan sekolah.

“Ada parti politik bermula di tangga mahkamah dan ada yang masih di tangga mahkamah, malah bertahun bergolak dengan pihak keselamatan, namun ahlinya tetap teguh merapatkan saf serta berterusan meletakkan keyakinan terhadap pemimpin mereka.

“Dan hari ini parti berkenaan berjaya memerintah negara selepas PRU-14. Mereka yakin kepimpinan parti akan bawa kejayaan,” katanya.


Subsidi haji 2022 diteruskan, tetapi jumlah belum ditetapkan: Idris

Kerajaan gabungan Perikatan Nasional (PN) dan Barisan Nasional (BN) memberi jaminan subsidi kepada jemaah haji menunaikan ibadah itu tahun ini akan terus ditanggung.

Bagaimanapun, jumlah tanggungan itu masih belum diputuskan lagi, kata Menteri di Jabatan Perdana Menteri (Hal Ehwal Agama) Datuk Idris Ahmad.

Sehubungan itu beliau akan berbincang dengan Lembaga Tabung Haji (TH) mengenai kos menunaikan haji bagi seorang jemaah muassasah susulan jangkaan kos tahun ini meningkat kepada lebih RM25,000 setelah Kerajaan Arab Saudi memperkenalkan caj dan cukai baharu.

“Subsidi akan kita bagi, insya-Allah. Berapa kita bagi nanti kita akan maklum. Saya tak boleh umum lagi, benda itu masih embargo,” katanya selepas Majlis Penyampaian Sumbangan Tabung Kebajikan Hospital Wilayah Persekutuan, di Putrajaya, hari ini.

Semalam, TH menjangkakan kos menunaikan haji meningkat kepada 12 peratus tahun ini berbanding RM22,900 bagi seorang jemaah haji muassasah pada 2019, mengambil kira kenaikan cukai tambah nilai (VAT) daripada lima peratus kepada 15 peratus dan beberapa caj perkhidmatan tambahan lain.

TH mengekalkan kadar bayaran haji sebanyak RM9,980 sejak 13 tahun lalu, walaupun kos untuk menunaikan haji terus meningkat setiap tahun.

Mengulas lanjut, Idris berkata selepas perbincangan selesai diadakan dengan TH, beliau akan memberi penerangan kepada jemaah menteri yang akan memutuskan jumlah subsidi yang akan diberikan kepada jemaah haji.

Pada majlis hari ini, Idris mewakili Majlis Agama Islam Wilayah Persekutuan (MAIWP) menyampaikan sumbangan wang tunai berjumlah RM1.03 juta kepada 12 hospital dan pusat perubatan di Wilayah Persekutuan untuk membantu pesakit.

Penerima ialah Hospital Canselor Tunku Muhriz; Yayasan Institut Jantung Negara; Hospital Kuala Lumpur; Hospital Putrajaya; Pusat Perubatan Universiti Malaya; Hospital Labuan; Majlis Kanser Negara; Hospital Kanak-Kanak dan Wanita Tunku Azizah; Hospital Angkatan Tentera Malaysia Tunku Mizan; Institut Kanser Negara; Hospital Rehabilitasi Cheras; dan Tabung Kebajikan Perubatan Malaysia.

“Sumbangan ini diharapkan dapat dimanfaatkan oleh hospital dan institusi kesihatan untuk membantu para pesakit yang kurang berkemampuan yang memerlukan peralatan perubatan, pembelian ubatan khas dan bantuan am seperti pembedahan atau rawatan susulan,” katanya.


Pelajar dan pensyarah IPTA di Kuala Pilah pula disahkan positif Covid-19

Penularan jangkitan Covid-19 melibatkan institusi pengajian dikesan lagi, kali ini melibatkan pelajar dan pensyarah di sebuah institusi pengajian tinggi awam (IPTA) di Kuala Pilah.

Media melaporkan seramai 32 individu dari IPTA di Kuala Pilah disahkan positif Covid-19, ia mencetuskan satu lagi kluster baharu, Kluster Intan Delima 2.

Pengerusi Jawatankuasa Keselamatan dan Pengurusan Bencana Daerah (JKPBD) Kuala Pilah, Mohd Faizal Abdul Manap, berkata kes indeks kluster itu adalah daripada IPTA berkenaan.

“Setakat semalam, 32 individu terdiri daripada pelajar serta pensyarah disahkan positif, dan semuanya telah dihantar ke Pusat Kuarantin dan Rawatan COVID-19 Berisiko Rendah (PKRC).

“Seramai 105 lagi individu kontak rapat kes berkenaan pula dikuarantin di institusi terbabit sementara menunggu keputusan ujian saringan COVID-19,” katanya lapor BH.

Setakat ini, Mohd Faizal berkata, keadaan adalah terkawal dengan pihaknya juga telah melakukan kawalan secara pentadbiran, bermula semalam, bagi mengekang penularan wabak itu.

“Pasukan memantau pematuhan prosedur operasi standard (SOP) meliputi anggota Polis Diraja Malaysia (PDRM) dan beberapa agensi bertanggungjawab, melakukan pemantauan di lokasi dan tindakan kompuan akan dikenakan jika ada pihak yang ingkar,” katanya.

Semalam, Negeri Sembilan merekodkan pertambahan satu kluster baharu Covid-19 dikenali sebagai Kluster Intan Delima 2 di Kuala Pilah, menjadikan 11 kluster (tempatan) belum diisytiharkan tamat di negeri ini, hingga kini.

Kluster berkenaan ialah Kluster Industri Sungai Gemas; Industri Tiong; Jalan Seremban Tiga; Dataran Satria Dua; Tekir; Kepis Senaling; Jalan Putra Nilai; Jalan Bukit Rasah; Jalan Bandar Sri Serting; Intan Delima 2; dan Jalan Hutton.


Dakwaan sokongan kepada PN makin kurang perang saraf DAP

Penganalisis politik berpendapat kenyataan Timbalan Pengerusi DAP Pulau Pinang, P Ramasamy bahawa gelombang sokongan kepada Perikatan Nasional (PN) semakin berkurangan, hanyalah perang saraf menjelang pilihan raya di enam negeri.

Prof Madya Dr Muhamad Takiyuddin Ismail dari Universiti Kebangsaan Malaysia (UKM), bagaimanapun tidak pasti mengapa Ramasamy mengeluarkan ‘lapan dalil’ bahawa sokongan Melayu kepada PN semakin lentur.

“Saya tidak pasti mengapa beliau (Ramasamy) beria-ia mengeluarkan ‘lapan dalil’ ini.

“Sebagai bekas saintis politik, beliau patut lebih tahu yang politik Malaysia semakin sukar diramal sejak sedekad lalu.

“Justeru, meramalkan sesuatu seperti kemerosotan PN adalah tidak berasas kerana tiada sesiapa boleh mengetahui atau melihat arus di bawahnya,” katanya mengulas kenyataan Ramasamy disiarkan Bh hari ini (16 April 2023).

Dr Muhammad Takiyuddin tidak yakin pengaruh PN sudah merosot, malah ada kemungkinan ia bertambah kuat kerana sentimen ketidakpuasan berganda terhadap UMNO dan Pakatan Harapan (PH) yang kini semacam ‘membuli’ gabungan PAS, Bersatu dan Gerakan itu.

“Kerap kali pengundi menyokong PN bukan kerana menyokong Bersatu atau PAS, tetapi lebih kepada tidak sukakan PH atau UMNO,” katanya.

Beliau turut mengingatkan Ramasamy supaya lebih berhati-hati dengan mendakwa PN menggunakan sentimen agama dan perkauman melampau kerana menepuk air di dulang, boleh terpercik ke muka sendiri.

Kenyataan Ramasamy bahawa gelonbang sokongan kepada PN semakin kurang itu juga bertentangan apa yang dikatakan Pengerusi DAP Pulau Pinang yang juga Ketua Menteri, Chow Kon Yeow.

Dalam wawancara bersama CNA Singapura yang disiarkan hari ini, Kon Yeow berkata beliau mengambil perhatian tentang cakap-cakap di luar bahawa pengaruh PN semakin meningkat di Pulau Pinang.


97.9 peratus individu dewasa lengkap divaksinasi

Seramai 22,927,434 atau 97.9 peratus populasi dewasa di seluruh negara, termasuk rakyat asing, telah melengkapkan suntikan vaksin Covid-19 masing-masing sehingga semalam.

Manakala, 23,204,846 atau 99.1 peratus lagi menerima sekurang-kurangnya satu dos, lapor Kementerian Kesihatan (KKM) menerusi laman sesawangnya, Covidnow yang dikemas kini, pagi ini.

Sejak Program Imunisasi Covid-19 Kebangsaan (PICK) Penggalak dilancarkan pada 13 Oktober lalu hingga semalam, seramai 12,157,974 atau 51.9 peratus individu dewasa lagi telah menerima suntikan dos ketiga.

Sementara itu sejak 8 September lalu hingga semalam, seramai 5,658,250 remaja berusia 12 tahun hingga 17 tahun telah menerima suntikan vaksin Covid-19 masing-masing.

Daripada jumlah itu, 2,789,988 atau 88.6 peratus remaja telah lengkap divaksinasi, manakala 2,868,262 atau 91.1 peratus lagi menerima sekurang-kurangnya satu dos.

Keseluruhannya, sebanyak 63,743,710 dos vaksin telah diberikan sejak PICK dilancarkan 24 Februari tahun lalu, dengan 78.7 peratus daripada populasi Malaysia telah lengkap divaksinasi, dan 79.8 peratus lagi menerima sekurang-kurangnya satu dos.


Piala Dunia: Jepun cipta kejutan, malukan juala empat kali Jerman

Gol daripada pemain gantian Ritsu Doan dan Takuma Asano pada 15 minit terakhir memberikan Jepun kemenangan menakjubkan 2-1 ke atas juara dunia empat kali, Jerman, dalam aksi pembukaan Kumpulan E Piala Dunia di Qatar, hari ini (23 November 2022).

Jerman yang mendominasi gerakan di Stadium Antarabangsa Khalifa dan mendahului dengan sepakan penalti minit ke-33 daripada Ilkay Guendogan selepas penjaga gol Jepun Shuichi Gonda yang mengasari sayap David Raum.

Juara dunia empat kali itu menambah jaringan menerusi Kai Havertz, tetapi dibatalkan selepas video bantuan pengadil (VAR) mengesan kedudukan ofsaid.

Jepun juga menyaksikan jaringan penyerangnya sebelum rehat separuh masa pertama namun sepakan Daizen Maeda dibatalkan.

Gol kedua Jerman bagaimanapun tidak kunjung tiba, tatkala Jepun terus melakukan asakan bertubi-tubi sehingga ke separuh masa kedua ke arah pintu gol Jerman.

Kemuncaknya, Doan mengambil kesempatan mengikat kedudukan 1-1 pada minit ke-17, sebelum Asano melakukan kejutan lapan minit kemudian.

Kekalahan itu adalah yang ketiga berturut-turut dalam perlawanan pembukaan kejuaraan utama untuk Jerman selepas tewas kepada Mexico pada Piala Dunia 2018, apabila mereka tunduk pada pusingan pertama sebagai juara, dan kepada Perancis pada Euro 2020.


Senator gesa tubuh RCI siasat skandal LCS, nyahklasifikasi dokumen sulit

Beberapa Ahli Dewan Negara hari ini menggesa kerajaan menubuhkan Suruhanjaya Siasatan Diraja (RCI) untuk menyiasat isu projek pembinaan Kapal Tempur Pesisir (LCS) bagi perolehan Tentera Laut Diraja Malaysia (TLDM).

Senator Datuk Razali Idris berkata penubuhan RCI itu adalah bagi meneliti segala aspek agar tidak ada pihak yang bersalah terlepas daripada pendakwaan, lapor Bernama.

“Dewan Negara rasa ada keperluan menubuhkan RCI untuk siasat skandal pembelian LCS yang melibatkan kontrak rundingan terus dengan nilai RM9.128 bilion kerana kita juga ingin tahu mengapa bayaran oleh pihak kerajaan sebanyak RM6.083 bilion dilakukan tetapi sehingga kini, tiada kapal diserahkan kepada TLDM.

“Saya bimbang sekiranya isu sebesar ini tidak dicermati siasatannya maka akan mencemarkan nama dan kedudukan Yang di-Pertuan Agong sebagai pemerintah tertinggi Angkatan Tentera Malaysia (ATM) dan TLDM. Justeru, RCI ini amat diperlukan sesegera mungkin,” katanya ketika membahas usul berkaitan projek LCS di Dewan Negara hari ini.

Bagi Senator Muhammad Zahid Md Arip, penubuhan RCI mampu memberi ketelusan kepada siasatan projek itu sekali gus memberi keyakinan kepada rakyat.

“Sekiranya dipersembah kepada Yang di-Pertuan Agong, saya penuh yakin dan percaya baginda akan memberi perkenan. Kita perlu laksanakan siasatan ini secara terbaik dan mengamalkan amar makruf nahi mungkar,” katanya.

Senator Tan Sri Mohamad Fatmi Che Salleh pula meminta laporan Jawatankuasa Siasatan Tadbir Urus Perolehan dan Kewangan Kerajaan (JKSTUPKK) serta laporan audit forensik yang telah dinyahklasifikasikan disiarkan kepada umum sesegera mungkin.

Beliau berkata penyiaran laporan itu kepada umum dapat membantu pemahaman yang lebih adil dan bersandarkan fakta serta tidak dimanipulasi oleh mana-mana pihak termasuk ahli politik.

Dalam pada itu, Senator Fadhlina Sidek meminta penjelasan sama ada pertukaran reka bentuk LCS daripada SIGMA kepada GOWIND merupakan kehendak TLDM atau saranan Syarikat Boustead Naval Shipyard Sdn Bhd.

Terdahulu, Senator Lim Hui Ying mengusulkan supaya Dewan Negara membahaskan laporan Jawatankuasa Kira-Kira Wang Negara (PAC) berkaitan perolehan LCS yang mendedahkan pelbagai kepincangan, penyelewengan dan penyalahgunaan kuasa dalam keseluruhan projek itu.

Sebelum ini, PAC mendedahkan sembilan prosiding berhubung isu LCS bermula 18 Nov 2020 mendapati tiada satupun kapal LCS telah disiapkan walaupun kontrak projek itu, yang diberikan secara rundingan terus bernilai RM6.083 bilion, memperuntuk lima kapal harus disiap dan diserahkan setakat Ogos 2022.


Ikut cara tupai, kera tolak buah busuk: Mendalam maksud Hadi

Presiden PAS Datuk Seri Abdul Hadi Awang menggunakan semut, tupai dan kera sebagai naratif bagi menunjukkan keadaan di mana ada individu yang mahu merebut sesuatu dalam keadaan penularan wabak Covid-19 yang boleh meragut nyawa.

Beliau turut membidas segelintir pihak yang hanya asyik mencari kesalahan dan kelemahan kerajaan Perikatan Nasional (PN) tanpa mempedulikan keperluan rakyat, malah lebih malang jika ada yang tertipu oleh mereka.

“Walaupun adanya pelbagai bentuk sekatan, namun kerajaan tidak mematikan aktiviti kelangsungan hidup dengan cara yang terkawal. Hanya mereka yang kerjanya mencari kesalahan dan kelemahan sahaja, memungut senarai sekatan tanpa peduli akan keperluan untuk kegiatan berjalan di lapangan rakyat,” katanya.

Beliau berpendapat kerajaan PN telah mengambil langkah tepat dengan menentukan sempadan kegiatan ekonomi bagi menjaga keselamatan nyawa seluruh warga Malaysia, tanpa menjejaskan keperluan hidup mereka.

Memetik tingkah laku semut yang diilhamkan oleh Allah dengan masuk terlebih dahulu ke dalam lubang dan menangguhkan buat sementara waktu memungut rezeki, beliau menjelaskan dalam keadaan situasi berbahaya, kerajaan PN telah melakukan kawalan tanpa mematikan kegiatan ekonomi bagi memelihara keperluan asasi rakyat dan negara.

“Apabila dibuat pilihan antara setiap keutamaan, maka hendaklah dilakukan mengikut tertibnya, sepertimana yang ditunjukkan pengajarannya oleh binatang semut yang diilhamkan oleh Allah SWT dengan mengarahkan pengikutnya agar memasuki ke dalam lubang terlebih dahulu.

“Sekali gus memilih untuk menangguhkan buat sementara waktu, peluang untuk memungut rezeki makanan yang akan berselerak di lembahnya.

“Namun begitu, ramai juga semut yang mati dalam gula dan ada juga manusia yang seperti itu. Binatang tupai dan kera memilih buah-buahan yang baik, namun ada manusia yang mencari buah-buahan yang buruk untuk dijual.

“Sangat malang kalau ada orang yang terus tertipu membelinya dan terpengaruh dengannya,” katanya dalam Minda Presiden PAS bertajuk ‘Covid-19: Naratif keselamatan dan ekonomi’.

Ahli Parlimen Marang itu menjelaskan kawalan dan sekatan dikenakan kerajaan bertujuan mengelakkan daripada lebih ramai menjadi mangsa wabak dan mengawal pandemik Covid-19 daripada merebak sehingga mendatangkan bahaya secara meluas.

Katanya kerajaan PN telah menggerakkan kakitangan kesihatan, pasukan keselamatan dan anggota-anggota lain berada di barisan hadapan, bagi mencegah, mengawal pergerakan dan memberi rawatan yang melibatkan kerajaan dan masyarakat.

“Kerajaan PN juga telah bertindak melakukan kawalan tanpa mematikan kegiatan ekonomi bagi memelihara keperluan asasi rakyat dan negara, disertakan dengan peruntukan bantuan yang besar jumlahnya yang disalurkan secara langsung kepada mereka yang paling berhajat dalam tempoh keadaan darurat ini,” katanya.

Demikian juga katanya dalam sejarah Islam, pernah berlaku satu ketika para ulama terdahulu mengarahkan penangguhan solat Jumaat, solat berjemaah di masjid dan pelaksanaan ibadat haji di Makkah dengan sebab berlakunya peperangan dan bencana alam.

Akan tetapi, tidak ditinggalkan pelaksanaan solat wajib di rumah masing-masing, serta mengizinkan untuk keluar bagi mendapatkan keperluan hidup seperti makanan dengan kawalan yang sangat rapi sehingga selesainya wabak dan bencana yang lain, katanya.


Seorang lelaki maut jatuh tingkat 4 selepas kantoi dengan suami kekasih

Tindakan seorang lelaki berpaut pada seutas dawai ampaian semasa cuba melarikan diri selepas suami kekasihnya pulang ke rumah menerima padah apabila terjatuh dari tingkat empat pangsapuri di Jasin.

Kejadian pagi tadi berlaku apabila lelaki tersebut terkejut selepas suami kekasihnya pulang ke rumah di sebuah pangsapuri di Bemban dan menyebabkan mangsa berusia 46 tahun itu panik, menurut laporan Harian Metro.

Lelaki tersebut bermalam di rumah kekasihnya itu selepas suaminya keluar malam tadi.

Ketua Polis Daerah Jasin, Deputi Superintendan Mispani Hamdan berkata, saksi iaitu kekasih si mati berusia 37 tahun yang tinggal bersama tiga anak mendakwa lelaki itu bersamanya semalaman.

Katanya, sekitar jam 10.30 pagi semasa pasangan itu berada di ruang tamu, tiba-tiba suami saksi pulang ke rumah dan menyedari kehadiran si mati.

“Suami saksi bertindak mengunci pintu jeriji hadapan rumah menyebabkan pasangan itu terperangkap dan menghubungi polis.

“Walaupun saksi meminta berunding dengan suaminya, namun lelaki itu yang juga peniaga nekad melarikan diri dengan mengikat seutas dawai ampaian di besi palang di bahagian koridor untuk berpaut turun.

“Wanita itu yang berada di ruang tamu hanya melihat si mati dari jauh sebelum terdengar bunyi dentuman di luar koridor,” katanya dalam kenyataan hari ini.

Mispani berkata, sebaik melihat ke bawah wanita itu mendapati lelaki berkenaan tertiarap di atas tanah dan tidak bergerak.

“Pemeriksaan fizikal dilakukan ke atas mayat si mati yang lengkap berpakaian itu mendapati terdapat kesan tanah dan darah di bahagian muka dipercayai dia jatuh tersembam selain lengan kirinya juga patah,” katanya.

Mengulas lanjut kata, saksi memberitahu mereka berkenalan pada 2005, namun berpisah dan masing-masing mendirikan rumah tangga.

“Pada 2017 si mati bercerai dengan isterinya sebelum mencari semula saksi untuk menjalin semula hubungan walaupun mengetahui wanita itu sudah berkahwin.

“Mereka menjalinkan hubungan secara sembunyi tanpa pengetahuan suami saksi,” katanya.

Katanya, mayat mangsa dihantar ke Unit Forensik Hospital Jasin untuk bedah siasat bagi mengetahui punca kematiannya.

Tambahnya, kes kini diklasifikasikan sebagai kematian mengejut.


Pemilik kediaman Sungai Baru diberi cukup masa bincang dengan pemaju

Masa yang diberikan kepada pemilik kediaman Kampung Sungai Baru, Kampung Bharu yang enggan berpindah untuk berbincang dengan pemaju sudah mencukupi, kata Datuk Seri Dr Shahidan Kassim.

Menteri Wilayah Persekutuan itu berkata tempoh yang panjang sudah diberikan kepada 37 pemilik rumah teres untuk berbincang dengan pemaju bagi mencapai kata sepakat, malah beliau sendiri meminta kepada pemaju untuk melanjutkan rundingan walaupun sepatutnya tidak boleh jika mengikut lunas undang-undang.

“Proses pengambilan tanah sepatutnya dibuat pada Disember lalu, namun saya minta proses itu ditangguhkan sekejap.

“Dari segi peruntukan undang-undang, saya tak boleh berbuat demikian tapi ia dilakukan bagi memberi ruang perbincangan antara kedua belah pihak, ” katanya semasa siaran langsung di Facebook hari ini.

Menurut Shahidan, proses pengambilan tanah tersebut kini sudah masuk fasa akhir analisa dan akan diputuskan mengikut saluran undang-undang.

Shahidan berkata, permintaan penduduk berkenaan akan melibatkan semua pihak selain perlu mengambil kira 291 penduduk yang telah mengosongkan unit selepas bersetuju dengan projek tersebut.

“Ke mana mereka yang telah kosongkan rumah ini akan dipindahkan, mereka tak boleh pindah ke rumah lama kerana rumah lama telah rosak.

“(Kerajaan) kena juga bayar ganti rugi kepada pemaju dan jumlahnya melibatkan kos yang tinggi,” katanya lagi.

Justeru katanya, penyelesaian akan mengambil kira semua pihak dan akan diputuskan serta-merta serta tidak boleh ditangguhkan lagi.

Pada Selasa, Persatuan Kebajikan Pemilik Hartanah Kampung Sungai Baru (PKPHKSB) memohon Shahidan untuk membantu menyelesaikan isu pembangunan semula Kampung Sungai Baru itu yang telah berlarutan selama enam tahun bagi membolehkan projek dimulakan agar hasrat mereka berpindah ke rumah baharu terlaksana.

Ia sebagai maklum balas daripada sidang media yang dibuat oleh pemilik rumah teres bersama Ahli Parlimen Shah Alam, Khalid Abdul Samad pada Ahad yang menggesa campur tangan Perdana Menteri, Datuk Seri Ismail Sabri Yaakob untuk menghentikan pihak pemaju daripada mengambil tanah mereka.

Sementara itu, Perbadanan Pembangunan Kampong Bharu (PKB) dalam satu kenyataan pada Rabu berkata, pengambilan tanah Kampung Sungai Baru itu sewajarnya diteruskan kerana memenuhi syarat perundangan di bawah Akta Pengambilan Tanah (APT) 1960 dan 89 peratus penduduk terlibat telah bersetuju dengan pembangunan semula kawasan tersebut.


UMNO lega PM tak sambung MoU dengan pembangkang lagi

Keputusan tidak menyambung memorandum persefahaman (MoU) antara kerajaan dengan blok pembangkang, Pakatan Harapan (PH) nyata melegakan UMNO.

UMNO menyifatkan keputusan dibuat Perdana Menteri Datuk Seri Ismail Sabri Yaakob itu adalah wajar kerana parti sudah membuat pendirian berhubung isu tersebut, kata Naib Presiden parti, Datuk Seri Khaled Nordin.

“Kita berterima kasih dan menghargai kenyataan Perdana Menteri berhubung perkara ini kerana beliau jelas menterjemahkan kehendak parti.

“Pandangan UMNO memang jelas iaitu kita melihat tiada keperluan untuk melanjutkan MoU Transformasi dan Kestabilan Politik bersama Pakatan Harapan (PH).

“Kita juga melihat, tiada kemungkinan untuk melanjutkan atau mengadakan MoU sedemikian yang baharu bersama pembangkang pada masa depan,” katanya dipetik laporan BH.

Bagaimanapun, Khaled berkata UMNO terbuka terbuka untuk terus menjalin persefahaman secara tidak formal dengan pembangkang bagi perkara tertentu demi kepentingan rakyat, seperti dicadangkan Ismail Sabri.

“Kita memang tiada masalah untuk bekerjasama mahupun menjalin persefahaman dengan pembangkang bagi apa-apa perkara diperjuangkan ketika itu yang menguntungkan rakyat.

“Kalau mereka (parti pembangkang) enggan berbuat demikian, itu tandanya mereka adalah pihak jahat kerana tidak mendahulukan kepentingan rakyat.

“Kita kena faham, fungsi pembangkang ini bukan semata-mata hanya untuk membangkang apa-apa sahaja yang diketengahkan kerajaan,” katanya lagi.

Semalam, Ismail Sabri memberi isyarat jelas tidak ada lagi perjanjian atau Mou baharu yang akan disambung antara kerajaan dengan PH.

Ismail Sabri akur dengan pendirian partinya, UMNO yang sudah membuat ketetapan supaya tiada MoU 2.0 akan dimerterai dengan PH walaupun terdapat usaha untuk menyambung MoU 2.0 yang baharu selepas tamat pada 31 Julai ini.

“Soal sambung tak sambung (MoU) tak penting, yang pentingnya sekarang adalah soal persefahaman untuk kepentingan rakyat masih boleh kita teruskan. Kerjasama bertulis tidak ada lagi lepas ini.

“Kita sama-sama bersetuju untuk tidak ada perjanjian atau persefahaman baharu. Saya pun mesti akur dengan keputusan parti saya. Saya sudah maklumkan kepada mereka (pemimpin PH), UMNO sudah buat ketetapan tidak sambung.

“Tapi dari segi perjanjian secara bertulis, semua sudah bersetuju tidak perlu ada perjanjian bertulis baru, tapi persefahaman untuk kepentingan rakyat kita boleh diteruskan bagi menjamin kestabilan politik,” katanya semalam.

Sebelum ini, Pengerusi PH yang juga Ketua Pembangkang, Datuk Seri Anwar Ibrahim, menjelaskan tarikh akhir MoU itu belum muktamad kerana dokumen berkenaan tidak menetapkan tarikh akhir, sebaliknya hanya menyebut tarikh membabitkan pilihan raya umum ke-15 (PRU-15).


Polis rakam keterangan Tajuddin

Polis Daerah Dang Wangi hari ini menyoal siasat bekas Pengerusi Prasarana Malaysia Berhad (Prasarana), Datuk Seri Tajuddin Abdul Rahman kerana melanggar prosedur operasi standard (SOP) Perintah Kawalan Pergerakan (PKP) Selasa lalu.

Pengarah Pilihanraya UMNO itu dilihat tiba di Ibu Pejabat Polis Daerah Dang Wangi dengan menaiki kereta Mercedes Benz berwarna perak kira-kira jam 4.45 petang tadi.

Semalam, Ketua Polis Daerah Dang Wangi, Asisten Komisioner Mohamad Zainal Abdullah, memaklumkan Tajuddin akan hadir hari ini untuk diambil keterangan berhubung tindakannya melanggar SOP PKP dalam satu sidang media.

Siasatan polis dilakukan selepas tular rakaman video sidang media Tajuddin yang hanya mengenakan pelindung muka tanpa memakai pelitup muka.

Susulan itu, polis membuka satu kertas siasatan, mengikut Seksyen 21A Akta Pencegahan dan Pengawalan Penyakit Berjangkit 1988 (Akta 342) dan Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkutan) 2021.

Ia bagi membolehkan polis melengkapkan kertas siasatan sebelum dirujuk kepada Pejabat Peguam Negara untuk tindakan seterusnya, sama ada dikenakan kompaun atau dituduh di mahkamah.

Semalam, Kementerian Kewangan memecat Ahli Parlimen Pasir Salak daripada jawatan Pengerusi Prasarana selepas tular tingkah laku tidak bersesuaian beliau dalam mengendalikan sidang media nahas dua tren Transit Aliran Ringan (LRT) di ibu negara pada Selasa.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Terdahulu, Ahli Parlimen Muar, Syed Saddiq Syed Abdul Rahman, turut hadir ke IPD Dang Wangi hari ini untuk dirakam keterangan sebagai saksi bagi membantu siasatan polis.


Mufti Perak disahkan dijangkiti Covid-19

Orang ramai diharap dapat mendoakan kesihatan Mufti Perak, Tan Sri Dr Harussani Zakaria yang disahkan positif dijangkiti Covid-19.

Beliau kini dirawat di Hospital Raja Permaisuri Bainun (HRPB) dan Timbalan Mufti Perak, Datuk Zamri Hashim ketika dihubungi mengesahkan perkara itu selain meminta agar semua pihak mendoakan kesembuhan Harussani.

“Tan Sri (Harussani) masih menerima rawatan di HRPB. Mohon doa dari semua.

“Saya hanya boleh sahkan beliau masih dirawat di HRPB. Berkenaan (dakwaan) beliau memerlukan bantuan oksigen dan sebagainya, (maka) itu perlu dirujuk kepada ahli keluarganya,” katanya dipetik laporan Harian Metro.

Terdahulu, tular dalam mesej WhatsApp mendakwa Harussani dijangkiti wabak membunuh itu.

Mesej terbabit antara lain menyatakan Harussani disahkan positif Covid-19 pada 11 Mei lalu dan memerlukan bantuan oksigen namun dalam keadaan beliau masih sedar.

Sementara itu, Ahli Dewan Undangan Negeri (Adun) Titi Serong, Hasnul Zulkarnain Abd Munaim melalui hantaran di Facebook pada 12 Mei lalu turut memuat naik mengenai keadaan Harussani.

“Saya mendapat maklumat Sahibus Samahah Tan Sri Harussani Zakaria, Mufti Perak Darul Ridzuan dan isteri beliau positif Covid-19, sedang menerima rawatan di Hospital Permaisuri Raja Bainun, Ipoh.

“Sama-sana kita berdoa agar Allah pelihara kedua-dua insan yang kita kasihi ini,” tulisnya.


Calon UMNO di kerusi DUN Jeram terlibat dalam kemalangan

Calon UMNO-Barisan Nasional (BN) bagi Dewan Undangan Negeri (DUN) Jeram Padang Datuk Mohd Zaidy Abdul Kadir terlibat dalam kemalangan jalan raya di Jalan Pasir Besar-Palong pada awal pagi tadi.

Setiausaha Agung UMNO Datuk Dr Asyraf Wajdi Dusuki menerusi catatan di akaun Facebook memaklumkan kemalangan itu berlaku pada pukul 3.25 pagi, menurut laporan Bernama.

“Pemandu agak kritikal, mohon semua dapat doakan agar kedua-duanya kembali sembuh dengan sempurna dan diangkat segala kesakitan,” katanya.

Difahamkan, Mohd Zaidy kini berada dalam keadaan stabil dan hanya mengalami kecederaan ringan.

Sementara itu, Ketua Polis Daerah Tampin Supt Anuwal Ab Wahab ketika dihubungi mengesahkan kejadian itu dan siasatan sedang dijalankan.

Mohd Zaidy akan bertanding menentang calon Perikatan Nasional (PN) S. Surash pada Pilihan Raya Negeri, 12 Ogos ini.


Kenapa Loh mahu tukar agama anak-anak setelah dapat penjagaan?

Tidak ada rakyat Malaysia yang beragama Islam apatah lagi yang waras boleh rasa tenang menerima berita ini. Menjelang Ramadan kita dikejutkan dengan berita pedih ini.

Pasti kita sebelum ini berdoa agar perkara ini tidak berlaku.

Umat Islam di Malaysia tidak akan sanggup melihat hak anak-anak yang telah Islam dicabar atau dipertikaikan di mahkamah. Ia cukup sensitif dan pasti boleh mencetuskan ketegangan.

Namun yang kita harapkan tidak menjadi. Portal berita TheStar baru sahaja sebentar tadi melaporkan bawah tajuk ” Loh, ibu tunggal akan mencabar pengislaman tiga orang anaknya”.

Menurut laporan Loh telah memohon siang tadi perintah semakan melalui Pendaftar Mahkamah Tinggi KL bahawa pengislaman ketiga-tiga anaknya dilakukan tanpa izinnya.

Beliau telah menamakan Pendaftar Mualaf, Majlis Agama Islam Perlis, Mufti Perlis dan kerajaan negeri sebagai responden.

Beliau turut memohon perintah membatalkan pengislaman anak-anaknya yang telah disahkan oleh pendaftar pada 7 Julai 2020.

Beliau dilaporkan turut memohon agar anak-anaknya itu diisytiharkan penganut agama Hindu!

Kenapa Puan Loh perlu bertindak demikian? Siapakah penasihat-penasihatnya?

Isu rumahtangga beliau adalah isu peribadi antara beliau dan bekas suaminya tetapi anak-anaknya yang bertiga ini, dua kembar perempuan 14 tahun dan seorang lelaki 10 tahun telah diasuh dan dididik sebagai seorang Islam ketika Puan Loh dan suaminya berkrisis.

Dua anak perempuannya itu lengkap menutup aurat dan difahamkan boleh menghafaz sebahagian al-Quran manakala anak lelakinya pula pernah menang pertandingan muazzin.

Mengapa perlu dibatalkan aqidah mereka sedangkan beliau telah pun berjaya perolehi hak penjagaan atas anak-anak yang tidak berdosa ini.

Mengapa tidak diambil jalan berunding yang lebih harmoni dalam negara kita yang kaya dengan budaya tolak ansur dan tradisi muafakat ini?

Mengapa perlu ambil langkah ekstrim, mencetus kemarahan rakyat sehingga mampu membakar emosi sesama masyarakat?

Puan Loh boleh sahaja ambil jalan damai. Saya yakin bukan hanya pihak berkuasa Agama malah seluruh umat Islam sehingga pihak Istana pun pasti sanggup campurtangan jika jalan damai diambil.

Tetapi Puan Loh pilih untuk membatalkan aqidah anak-anaknya yang telah Islam itu untuk ditukar ke agama lain. Apakah Puan Loh tidak pernah memikirkan kesannya?

Jangan kerana benci dan marahkan suami Puan Loh sanggup menguris hati majoriti umat Islam di Malaysia.

Apakah penasihat-penasihat beliau mahu mengulangi Tragedi Natrah tahun 1950 dahulu?

Ya Allah selamatkanlah anak-anak yang tidak berdosa ini.

Roslan Shahir Datuk Mohd Shahir
Setiausaha Badan Perhubungan PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ahmad Maslan buat ‘u-turn’, jelaskan UMNO tak pecat MP sokong PN, PM

Selepas bertegas tindakan disiplin akan dikenakan kepada Ahli Parlimen (MP) UMNO yang menyokong kerajaan Perikatan Nasional (PN) termasuk dipecat, Datuk Seri Ahmad Maslan membuat ‘u-turn’ apabila menjelaskan tiada tindakan bakal diambil terhadap mereka.

Setiausaha Agung UMNO itu berkata MP UMNO yang menyokong Perdana Menteri Tan Sri Muhyiddin Yassin tidak akan dikenakan tindakan dan menafikan parti mengeluarkan surat “ugutan” kepada kumpulan MP tersebut yang bersama dengan Timbalan Perdana Menteri Datuk Seri Ismail Sabri Yaakob.

“Ada kata surat itu ugutan. Itu bukan ugutan, ia ingatan mengenai tata etika ahli untuk ikut keputusan parti.

“Umno tidak berhasrat memecat. Kita berhasrat untuk mengingatkan (mereka) kepada Perlembagaan parti. Itu hasrat surat saya yang sudah diberikan kepada mereka, kawan-kawan saya juga,” katanya dipetik berkata program Umno Online semalam.

Penjelasan tersebut berbeza dengan laporan Agenda Daily sebelum ini mendakwa surat diutus kepada semua MP UMNO meminta untuk menyatakan pendirian mereka sama ada terus menyokong PN atau sebaliknya.

Surat tersebut tersebut yang dilihat Agenda Daily menegaskan MP UMNO perlu mengikut ketetapan parti jika tidak mahu tindakan disiplin diambil.

Bagaimanapun, beberapa MP UMNO enggan membalas surat tersebut dan menegaskan ia terpulang kepada mereka untuk membuat keputusan sama ada hendak menyokong atau pun tidak.

14 MP UMNO diketuai Presiden UMNO, Datuk Seri Ahmad Zahid Hamidi sedang merancang bersama blok pembangkang diketuai Datuk Seri Anwar Ibrahim, serta parti kecil lain yang cuba menumbangkan kerajaan PN pimpinan Muhyiddin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.